title: Mikroilme

text: Mikroilme on hetkellinen, tahaton ihmisen kasvonilme. Mikroilmeet ovat kestoltaan hyvin lyhyitä, ainoastaan 1/25 - 1/15 sekuntia. Mikroilmeet syntyvät yleensä stressitilanteissa, joissa ihmisellä on jotakin voitettavana tai hävittävänä. Mikroilmeitä esiintyy silloin, kun ihminen yrittää tietoisesti peittää kaikki signaalit siitä, miten hän tuntee. Toisin kuin tavanomaisten kasvonilmeiden kanssa, mikroilmeitä on vaikea peittää. Mikroilmeet ilmaisevat universaalisti kuutta tunnetta: inho, viha, pelko, suru, onnellisuus ja hämmästyneisyys.


title: Mikroilme

text: 1990-luvulla Paul Ekman laajensi mikroilmeiden konseptia lisäämällä tunteita, jotka kaikki eivät ole koodattu kasvolihaksiin. Nämä emootiot ovat huvittuneisuus, halveksunta, häpeä, ahdistus, syyllisyys, ylpeys, tyytyväisyys sekä helpotus.


title: Mikroilme

text: Mikroilmeet ja niihin liittyvä tiede ovat keskeisessä tilassa vuoden 2009 yhdysvaltalaisessa tv-sarjassa Paljastavat valheet, jossa päähenkilö käyttää akuuttia tietoisuuttaan mikroilmeistä ja muista kehonkielen vihjeistä päätellessään onko joku valehtelemassa tai piilottelemassa jotakin.


title: Velkotta

text: Velkotta () on kylä Leningradin alueen Jaaman piirin Kattilan kunnassa Venäjällä. Se sijaitsee Inkerin ylängöllä kymmenen kilometriä Kattilasta itään. Kylässä on 35 asukasta (vuonna 2010).


title: Velkotta

text: Kaprion ujestin Ratsinan pogostaan kuulunut Velkotta mainitaan ensimmäisen kerran Novgorodin Vatjan viidenneksen verokirjassa vuonna 1500. Sen kansallisuudeltaan venäläiset asukkaat olivat 1860-luvulle saakka viereisen kartanon maaorjia, jotka kuuluivat Uutassolan ortodoksiseen seurakuntaan. Vuonna 1862 kylässä oli 56 taloa ja 348 asukasta. Velkotan kartano kuului 1700-luvun lopulta lähtien runoilija Aleksandr Blokin sukulaisille.


title: Velkotta

text: Venäjän vallankumouksen jälkeen Velkotta lähikylineen muodosti oman kyläneuvoston, kunnes vuonna 1959 se liitettiin Kaipalan kyläneuvostoon. Myöhemmin se kuului Kattilan kyläneuvostoon. Vuonna 1997 kylässä oli 56 ja vuonna 2007 29 asukasta.


title: Velkotta

text: Velkotan kartanosta on säilynyt toinen päärakennus, talli ja puiston jäännöksiä. Kylän lähellä sijaitsee suojeltu tammimetsikkö.


title: Sylheti

text: Sylheti on indoarjalainen kieli, jota puhutaan Sylhetin alueella Bangladeshissa ja ympäröivillä alueilla. Kieli on läheistä sukua bengalille ja sitä kirjoitetaan nykyisin bengalilaisilla kirjaimilla. Historian saatossa sylhetiä on kirjoitettu myös arabialaisilla kirjaimilla ja omalla syloti-nagri-kirjaimistollaan. Sylhetillä on noin 10 miljoonaa puhujaa.


title: Fosfiitti

text: Fosfiitti-ioni eli fosfonaatti-ioni (HPO) on fosforihapokkeesta muodostuva anioni. Epäorgaanisia suoloja, jotka sisältävät fosfiitti-ionin, kutsutaan fosfiiteiksi.


title: Fosfiitti

text: Fosforihapoke on kahdenarvoinen eli diproottinen happo ja siitä voi muodostua kahdenlaisia anioneja, fosfiitteja (HPO) ja vetyfosfiitteja (HPO). Molemmille ioneille on tyypillistä, että ne ja niitä sisältävät suolat ovat voimakkaita pelkistimiä. Alkalimetalli- ja kalsiumfosfiitti liukenevat hyvin veteen, kun muut metallifosfiitit ovat veteen niukkaliukoisia tai eivät liukene lainkaan. Lämmitettäessä fosfiitteja alennetussa paineessa ne kondensoituvat pyrofosfiiteiksi. Kuumennettaessa fosfiitteja normaalissa ilmanpaineessa tapahtuu noin 200 °C:n lämpötilassa disproportioituminen fosfiiniksi, fosfaatti-ioniksi ja vedeksi.


title: Lämpöässä

text: Lämpöässä on Suomen Lämpöpumpputekniikka Oy:n maalämpöpumppu -tuotemerkki. Lapualla vuodesta 1983 toiminut lämpöpumpputehdas työllistää noin 40 henkilöä. Tuote suunnitellaan ja valmistetaan Suomessa ja sille onkin myönnetty Avainlippu-merkki. Yrityksen tuotteita ovat Lämpöässä Vsi-, Vmi-, Esi-, Emi ja Eli-maalämpöpumput, ÄssäCooling-viilennysyksiköt sekä maalämpökeskukset. Lämpöässän lämmityskohteita ovat kaikki kiinteistöt omakotitaloista suuriin kerrostaloihin. Lämpöässällä on laajasti tuotteita myös rakennusten ja maatalouden jäähdytykseen maalämpöpumpulla sekä ohjausmahdollisuudet erilaisten hybridijärjestelmien ja aurinkolämmityksen ohjaamiseen. Lämpöässä maalämpökeskus, joka on tehtaalla valmiiksi rakennettu suuremman kiinteistön lämpökeskus , joka siirretään suoraan kohteeseen käyttövalmiina. Maalämpökeskus suunnitellaan kohteen lämmitys-, lämmin käyttövesi- ja jäähdytystarpeiden mukaan. Valmis paketti toteutetaan yksien seinien sisään Lämpöässän tehtaalla Lapualla. Lämpöässän Vsi/Esi/Vmi-maalämpöpumpuilla on Euroopan Lämpöpumppuyhdistyksen EHPA-laatumerkintä.


title: Super Mario Maker

text: Super Mario Maker on Nintendon kehittämä ja julkaisema tasohyppelypeli, joka julkaistiin Wii U:lle. Peli julkaistiin vuonna 2016 se julkaistiin Nintendo 3DS:lle. Pelin ideana on luoda omia kenttiä, joko 8-bittisillä, 16-bittisillä tai uusilla "New Super Mario Bros."-grafiikoilla. Itse rakennetut kentät voi jakaa muiden pelaajien kanssa internet-yhteydellä "Nintendo Networkissa" jolloin muut pelaajat pystyvät pelaamaan tai lataamaan ne omalle konsolilleen ja muokkaamaan niitä.


title: Super Mario Maker

text: Kenttäeditorilla rakennetut kentät käyttävät jotain neljästä graafisesta tyylistä. Kaikki ovat peräisin Super Mario -pelisarjan aiemmista osista. Ulkoasun lisäksi tyylit vaikuttavat pelattavuuteen, kuten vihollisten käyttäytymiseen, Marion kykyihin ja käytettävissä oleviin power-uppeihin.


title: Super Mario Maker

text: Tyylit perustuvat seuraaviin peleihin:


title: Homofonia (kielitiede)

text: Homofonia kielitieteessä tarkoittaa samalla tavalla lausuttavia mutta eri asioita tarkoittavia (mahdollisesti eri tavoin kirjoitettavia) sanoja, esim. englannin "gene" ja "Jean". Taajasti homofonisia kieliä ovat muun muassa klassinen kiina ja japanin kieli. Eurooppalaisista kielistä ranskassa on huomattavan paljon samalla tavalla ääntyviä sanoja, joista useimmat kuitenkin kirjoitetaan eri tavoin.


title: Olli Peltonen

text: Olli Peltonen (1915 Orimattila – 1987 Lammi) oli suomalainen taidemaalari. Peltonen ei käynyt taidekouluja, mutta opiskeli Avoimessa Taidekoulussa, jossa moni tuon ajan taiteilija aloitti uransa. Peltonen viihtyi mielellään taidepiireissä ja hankki oppia sitä kautta. Toimeentulon itselleen ja perheelleen toi teurastajan ammatti Osuusliikkeen palveluksessa.


title: Laura kesäleirillä

text: Laura kesäleirillä on Tuija Lehtisen kirjoihin perustuva nuorten televisiodraamasarja, joka esitettiin Yle TV2 -kanavalla vuonna 2004. Se on jatkoa "Laura"-sarjalle (2002).


title: Laura kesäleirillä

text: Sarja kertoo Laurasta (Oona Louhivaara) ja hänen ystävästään Jennasta (Elina Mikkola), jotka lähtevät ystäviensä kanssa kesäleirille. Mukana on vanhoja ja uusia ystäviä.


title: Laura kesäleirillä

text: Lauran tarina sai jatkoa kolmannessa sarjassa "Laura kaupungissa". Kaikki sarjat on uusittu myöhemmin Ylellä.


title: Laura kaupungissa

text: Laura kaupungissa on Tuija Lehtisen kirjoihin perustuva nuorten televisiodraamasarja, joka esitettiin Yle TV2 -kanavalla vuonna 2005. Sarja on jatkoa sarjoille "Laura" ja "Laura kesäleirillä".


title: Laura kaupungissa

text: "Laura kaupungissa" kertoo Laurasta (Oona Louhivaara) ja hänen ystävästään Jennasta (Elina Mikkola), jotka muuttavat kahdestaan Helsinkiin opiskelemaan. Tytöt saavat töitä, rakastuvat ja ovat vähällä joutua takaisin kotiin luottamuspulan takia. Sarjassa nuoret ovat teinejä, joilla on teinien ongelmia. Lauran ja Jennan mukana seikkailevat kaupungissa myös liuta vanhoja ja uusia ystäviä. Kaikki kolme Laura-sarjaa on uusittu myöhemmin Ylellä.


title: Eun-Ji Ha

text: Eun-Ji Ha (s. 1981 Etelä-Korea) on eteläkorealainen balettitanssija. Hän on Suomen Kansallisbaletin tähtitanssija.


title: Eun-Ji Ha

text: Hän kävi satubaletissa 8-vuotiaana ja aloitti 10-vuotiaana Korean National University of Arts -balettikoulun, jossa hän oli 2001–2006. Hän tanssi Universal Ballet Companyssa 2006–2007. Voitettuaan New Yorkin kansainvälisen balettikilpailun kesällä 2007, Suomen Kansallisbaletin taiteellinen johtaja Dinna Bjørn tarjosi hänelle sopimusta Suomen Kansallisbalettiin. Hän aloitti Suomen Kansallisbaletissa syksyllä 2007 ja hänet nimitettiin ensitanssijaksi vuonna 2009 ja tähtitanssijaksi vuonna 2013. Hän on tanssinut pääroolin lukuisissa klassikkobaleteissa kuten "Bajadeeri", "Giselle", "Don Quijote", "Joutsenlampi", "Prinsessa Ruusunen" ja "Pähkinänsärkijä ja Hiirikuningas". Ha on tanssinut myös useissa nykytanssiteoksissa.


title: Eun-Ji Ha

text: Vuonna 2008 Turun Sanomien Kaisa Kurikka kirjoitti Prinsessa Ruusunen -baletin arvostelussaan Hasta: "Eun-Ji Han tanssi saa aikaan kylmiä väreitä. Teknisesti loisteliaana, ilmaisullisesti ja musikaalisesti erittäin herkkäpiirteisenä tanssijana Eun-Ji Ha tekee Aurorasta ei pelkästään nuoren naisen viehkeää muotokuvaa vaan myös tunteiltaan syvän hahmon. Eun-Ji Han tulkinnallinen monipuolisuus säväyttää.”


title: Eun-Ji Ha

text: Vuonna 2018 Ha sai Suomen Kulttuurirahaston Edvard Fazer -palkinnon. Palkintolautakunta perusteli valintaa seuraavasti: ”Eun-Ji Ha on tanssinut menestyksekkäästi yli 10 vuoden ajan lähes kaikkien Kansallisbaletin ohjelmistossa olleiden klassisten balettiteosten päätehtävissä sekä taituroinut useiden nykytanssiteosten loistokkaana tulkitsijana. Lisäksi hän on tehnyt Suomen kansallisbalettia tunnetuksi maailmalla ja Suomessa vierailemalla monissa kansainvälisissä gaaloissa solistitehtävissä sekä kotimaan kiertueilla. Työyhteisössään hän on arvostettu ja pidetty työtoveri, kannustava kollega, joka on valmis auttamaan nuoria kanssatanssijoitaan.”Muualla: The World Star Gala Festival 2007 (partnerina Daniil Simkin) ja 2008 (partnerina Jaakko Eerola). Tokion balettigaala 2005 (partnerina Hean Jun Rhee).


title: Euroopan parlamentin varapuhemies

text: Euroopan parlamentin varapuhemies on henkilö, joka johtaa istuntoa Euroopan parlamentissa puhemiehen ollessa estynyt. Parlamentti valitsee parlamenttikauden alussa järjestettävässä äänestyksessä yhteensä 14 varapuhemiestä.


title: Euroopan parlamentin varapuhemies

text:
Vuonna 2014 kautensa aloittanut Euroopan parlamentti valitsi nykyiset varapuhemiehet ensimmäisessä istunnossaan 1. heinäkuuta 2014.
Lähde:


title: Pierre Beauchamp

text: Pierre Beauchamp tai Beauchamps (1631–1705) oli ranskalainen koreografi, balettitanssija ja säveltäjä. Hän johti Ludvig XIV:nnen hovibalettia ja toimi Pariisin oopperan balettimestarina. Beauchamp suunnitteli monia Jean-Baptiste Lullyn säveltämiä balettaja ja sävelsi musiikkia Molièren teksteihin.


title: Pierre Beauchamp

text: Pierre Beauchamp syntyi vuonna 1631, ja hänet kastettiin 30. lokakuuta. Hän syntyi sukuun, jonka jäsenistä monet ovat olleet tunnettu hoviviulisteja. Pierre oli 14-lapsisen perheen 12. lapsi. Hänet koulutettiin sekä muusikoksi että tanssijaksi.


title: Pierre Beauchamp

text: Beauchamp esiintyi ensimmäisen kerran vuonna 1648 hovibaletissa nimeltä "Le dérèglement des passions". Tämän jälkeen hän tanssi muun muassa useassa baletissa kuningas Ludvig XIV:n kanssa, jota tämä myös opetti.


title: Pierre Beauchamp

text: Beauchamp nimitettiin vuonna 1661 kuninkaan baletin ensimmäiseksi johtajaksi, mikä asetti hänet vastuuseen kaikista hovissa esitetyistä baleteista. Koreografina Beauchamp teki paljon yhteistyötä säveltäjä Jean-Baptiste Lullyn kanssa. He suunnittelevat usein yhdessä esityksen musiikit ja liikkeet. Beauchampin toinen läheinen kumppani oli Molière. Hän sävelsi musiikit ja teki koreografiat Molièren balettiin "Les Fachêux".


title: Pierre Beauchamp

text: Beauchamp teki 1671 koreografian "Pomoneen", joka oli ensimmäinen Pariisin oopperassa esitetty ooppera. Hänet valittiin seuraavana vuonna Pariisin oopperan eli Musiikin ja tanssin kuninkaallisen akatemian balettimestariksi. Beauchampin vuonna 1681 tuottama "Triomphe de l’Amour" oli ensimmäinen baletti, jossa esiintyi myös ammattilaisnaistanssijoita.


title: Pierre Beauchamp

text: Beauchamp jatkoi kuninkaan baletin johtajana ja Pariisin oopperan balettimestarina vuoteen 1687. Samana vuonna kuoli hänen yhteistyökumppaninsa Jean-Baptiste Lully. Beauchamp kehitti uransa aikana myös tanssinotaatioita, ja vuonna 1704 hän haastoi kilpailijansa Raoul-Auger Feuillet’n oikeuteen plagioimisesta. Beauchamp hävisi kuitenkin jutun.


title: Pierre Beauchamp

text: Beauchampia pidetään sekä taidokkaana tanssijana että koreografina. Tanssijana hän loisti muun muassa "pirouetteissa" ja harjoitteli myös "tour en l’aireja". Hänen sanotaan olleen ensimmäisiä, jotka onnistuivat "tour en l’airissa".


title: Saksan XXVI armeijakunta

text: Saksan XXVI armeijakunta () oli Saksan maavoimien yhtymä toisessa maailmansodassa.


title: Saksan XXVI armeijakunta

text: Liikekannallepanon yhteydessä perustettiin 22. elokuuta 1939 Itä-Preussissa Führungsstab z.b.V. 1, joka tunnettiin Puolan sotaretken aikana komentajansa mukaisesti nimellä armeijakunta Wodrig.


title: Saksan XXVI armeijakunta

text: Armeijakunta liitettiin Itä-Preussissa olevaan pohjoisen armeijaryhmän 3. armeijaan, jonka mukana se hyökkäsi 1. syyskuuta Puolaan. Sotatoimien päätyttyä armeijakunnan esikunnan alainen ainoa divisioona siirrettiin Niederheiniin, jossa se liitettiin osaksi armeijaryhmä B:n 6. armeijaa.


title: Saksan XXVI armeijakunta

text: Armeijakunnankomentajina olivat:


title: Mirco Müller

text: Mirco Müller (s. 21. maaliskuuta 1995 Winterthur, Sveitsi) on sveitsiläinen jääkiekkopuolustaja, joka pelaa NHL-joukkue New Jersey Devilsin organisaatiossa. San Jose Sharks varasi isokokoisen Müllerin ensimmäisellä kierroksella 18. pelaajana vuonna . Hänen vahvuuksiinsa kuuluu pelinlukutaidot, pelikäsitys, sijoittuminen sekä fiksut ratkaisut sekä kiekon kanssa että ilman kiekkoa. Müllerin kiekolliset taidot ovat kuitenkin varsin keskinkertaiset, mikä on hidaste hänen nousulleen tähtipuolustajaksi asti.


title: Mirco Müller

text: Müller on EHC Winterthurin kasvatti. Hän siirtyi 15-vuotiaana Kloten Flyersiin kaudeksi 2010–2011. Kaudella 2011–2012 Müller debytoi vain 16-vuotiaana seuran National League A -joukkueessa, jossa hän sai tililleen seitsemän runkosarjaottelua tehden niissä yhden maalin. WHL-joukkue Everett Silvertips varasi Müllerin 11. pelaajana . Hän siirtyi joukkueeseen kaudeksi 2012–2013 ja teki 63 runkosarjaottelussa tehot 6+25=31 sekä kuudessa playoff-ottelussa yhden syöttöpisteen. Müller nimettiin kauden päätteeksi joukkueensa vuoden tulokkaaksi.


title: Mirco Müller

text: San Jose Sharks varasi Müllerin ensimmäisellä kierroksella 18. pelaajana . Hän teki jo saman vuoden syyskuussa kolmivuotisen tulokassopimuksen joukkueen kanssa, mutta lähetettiin harjoitusleirin päätteeksi kuitenkin takaisin Silvertipsiin. WHL-kautensa 2013–2014 päätteeksi, huhtikuussa 2014 Müller siirtyi San Josen farmijoukkue Worcester Sharksin vahvuuteen. Hän sai siellä tililleen yhdeksän runkosarjaottelua tehden niissä kaksi syöttöpistettä.


title: Mirco Müller

text: Syksyn 2014 harjoitusleirin päätteeksi Müller otti paikansa San Jose Sharksin NHL-kokoonpanosta. Hän teki näin ollen NHL-debyyttinsä kauden 2014–2015 avauskierroksella 8. lokakuuta 2014 vieraissa Los Angeles Kingsia vastaan. Müller sai ottelussa jääaikaa 17.54 minuuttia. NHL-uransa avausmaalin hän teki 30. lokakuuta 2014 vieraissa Minnesota Wildia vastaan.


title: Mirco Müller

text: Müller oli voittamassa MM-hopeaa vuoden 2018 MM-kilpailuissa.


title: Mirco Müller

text: Müller pelasi alle 20-vuotiaiden MM-kilpailuissa vuosina 2013, 2014 ja 2015, joista viimeisimmässä turnauksessa hän toimi Sveitsin varakapteenina. Vuoden 2013 turnauksessa hänellä oli joukkueen paras teholukema (+7). Müller pelasi myös alle 18-vuotiaiden MM-kilpailuissa vuonna 2013, jolloin hän toimi Sveitsin varakapteenina ja palkittiin joukkueen top-3-pelaajana. Müller toimi myös joukkueen kapteenina kaudella 2012–2013. Vuoden 2012 turnaus häneltä jäi väliin loukkaantumisen vuoksi.


title: Mirco Müller

text: Müller pelasi myös alle 18-vuotiaiden Ivan Hlinkan muistoturnauksessa vuonna 2011 ja edusti samana vuonna myös alle 17-vuotiaiden maajoukkuetta Euroopan nuorten olympiafestivaaleissa.


title: Mirco Müller

text: Müllerin pikkusisko Alina oli voittamassa naisten jääkiekon olympiapronssia Sotšin olympiakisoissa 2014.


title: Nainen joka voitti kaikki

text: Nainen joka voitti kaikki () on Allan Dwanin ohjaama ja D. W. Griffithin tuottama yhdysvaltalainen mykkä melodraama vuodelta 1916. Elokuvan pääosissa ovat Norma Talmadge, J. W. Johnston ja Marie Chambers, ja sen käsikirjoituksen laativat ohjaaja Dwan ja Robert Shirley.


title: Nainen joka voitti kaikki

text: Elokuvan tuotantoyhtiönä toimi Fine Arts Film Company, ja sen levitti Triangle Film Corporation. "Nainen joka voitti kaikki" sai ensi-iltansa Yhdysvalloissa 22. lokakuuta vuonna 1916. Elokuvasta tehtiin uudelleenfilmatisointi vuonna 1925. "Nainen joka voitti kaikki" on säilynyt nykypäivään asti, ja elokuvan kopiota säilötään muun muassa George Eastman Housen taidemuseossa ja Suomen elokuva-arkistossa.


title: Nainen joka voitti kaikki

text: Varakkaalla Frederic Harmonilla ja hänen taiteilijavaimollaan Naomilla on idyllinen avioelämä, mutta heidän lapsensa syntymän jälkeen Naomista tulee pakkomielteinen äitiyteen ja sivuuttaa Fredericin kokonaan, jolloin yksinäinen Frederic ihastuu Helen Crew’iin. Vamppimainen Helen onnistuu vakuuttamaan Fredericin, että Naomi on ollut uskoton hänelle erään entisen vangin kanssa. Tapaus johtaa riitaisaan oikeudenkäyntiin, jossa Naomi haluaa avioeron yhteydessä yksinhuoltajuuden ja valehtelee, että Frederic ei ole lapsen isä. Oikeudenkäynnin tauon aikana Frederic saa selville, että entinen vanki on Helenin entinen rakastaja. Frederic saa tietää muitakin salaisuuksia Helenin hämärästä menneisyydestä, ja loppujen lopuksi Frederic päättää palata Naomin kanssa yhteen ja aloittaa tämän kanssa puhtaalta pöydältä.


title: Rangpuri

text: Rangpuri on indoarjalainen kieli, jota puhutaan Rangpurin alueella Bangladeshin pohjoisosassa. Kielellä on noin 15 miljoonaa puhujaa ja sitä kirjoitetaan bengalilaisilla kirjaimilla.


title: Matti Leskelä

text: Matti Jaakko Iikka Leskelä (s. 19. heinäkuuta 1929 Lohja) on suomalainen filosofian maisteri, koulutoimenjohtaja ja näytelmäkirjailija.


title: Joshua Ho-Sang

text: Joshua Ho-Sang (s. 22. tammikuuta 1996 Toronto, Ontario, Kanada) on kanadalainen jääkiekkoilija, joka pelaa NHL-joukkue New York Islandersissa, joka varasi Ho-Sangin ensimmäisellä kierroksella 28. pelaajana . Hän on pelipaikaltaan keskushyökkääjä, mutta osaa pelata myös laidassa. Ho-Sangin vahvuuksiin kuuluu kädet, luistelu, juonikkuus, mailankäsittelytaidot ja hyökkäyspään pelaaminen. Hänet on tunnettu myös varsin oikukkaana pelaajana, joka ei ota aina vastuuta teoistaan. Ho-Sangin heikkouksiin kuuluu puolustuspään pelaaminen ja hänen tulisi lisätä voimaa taklaamiseen. Ho-Sang laukoo oikealta.


title: Joshua Ho-Sang

text: Ho-Sang pelasi Toronto Marlborosin joukkueessa GTMMHL-juniorisarjaa, jonka jälkeen Windsor Spitfires varasi hänet viidentenä pelaajana OHL:n varaustilaisuudessa 2012. Ho-Sang siirtyi joukkueeseen kaudeksi 2012–2013, jolloin hän oli Spitfiresin neljänneksi paras pistemies tehoilla 14+30=44. Kaudella 2013–2014 Ho-Sangin pistetili lähes kaksinkertaistui ja hän voitti joukkueen sisäisten piste-, maali- (Brady Vailin kanssa) ja syöttöpörssin tehoilla 32+53=85. Ho-Sang pelasi kauden aikana myös CHL Top Prospects Gamessa.


title: Joshua Ho-Sang

text: 27. maaliskuuta 2014 Ho-Sang taklasi Spitfiresin kauden viimeiseksi jääneessä ottelussa, neljännessä neljännesvälieräottelussa London Knightsin Zach Bellia sillä seurauksella, että Bell menitti tasapainonsa ja mursi jalkansa. Ho-Sang sai tilanteesta kahden ottelun jäähyn kiinnipitämisestä. Huhtikuussa hänelle langetettiin peräti 15 ottelun pelikielto kauden 2014–2015 alusta.


title: Joshua Ho-Sang

text: New York Islanders varasi Ho-Sangin ensimmäisellä kierroksella 28. pelaajana . Hän oli varaustilaisuudessa joukkueen toinen varaus viidentenä varatun Michael Dal Collen jälkeen. Saman vuoden lokakuussa Ho-Sang teki kolmivuotisen tulokassopimuksen Islandersin kanssa. Kesken kauden 2014–2015, marraskuussa 2014 Spitfires kauppasi hänet Niagara IceDogsiin vaihdossa Hayden McCooliin sekä toisen kierroksen varausvuoroihin vuosille 2016, 2018 ja 2019. Ho-Sang oli tehoilla 14+48=62 joukkueen toiseksi paras pistemies Carter Verhaeghen jälkeen ja kevään 2015 pudotuspeleissä IceDogsin paras pistemies ja syöttäjä tehoilla 1+15=16.


title: Joshua Ho-Sang

text: Islandersin syksyn 2015 harjoitusleirillä Ho-Sang lähetettiin jo ensimmäisenä päivänä takaisin OHL:ään hänen myöhästyttyä leiriltä. Ho-Sang selitti myöhästymisensä sillä, että hän luotti henkilökunnan tai joukkuetovereidensa herättävän Ho-Sangin hotellissaan ajoissa.


title: Joshua Ho-Sang

text: Ho-Sangin ammattilaisuran ensimmäinen kausi oli 2016–2017. Sen hän aloitti Ilsandersin farmijoukkueessa Bridgeport Sound Tigersissa. Hänet nostettiin kuitenkin kesken kauden Islandersiin paikkaamaan loukkaantuneita pelaajia. Ho-Sang pelasi Islandersissa 21 tehoin 4+6. Sound Tigersissä hän teki 50 ottelussa 36 pistettä. NHL:ssä hän nosti pienen kohun, kun hän otti käyttöönsä pelinumeron 66, jota on käyttänyt aiemmin vain ja ainoastaan Mario Lemieux.


title: Joshua Ho-Sang

text: Ho-Sang pelasi Canada Ontarion joukkueessa World U-17 Hockey Challengessa vuonna 2013.


title: Joshua Ho-Sang

text: Ho-Sangin isä on jamaikalainen ja äiti chileläinen.


title: Aarne Salminen (opettaja)

text: Aarne Salminen (27. heinäkuuta 1929 Pyhäjärvi Ol – 8. syyskuuta 1999 Helsinki) oli suomalainen opettaja ja näytelmäkirjailija.


title: Aarne Salminen (opettaja)

text: Salminen kirjoitti ylioppilaaksi Ylivieskan lukiosta vuonna 1950 ja valmistui filosofian kandidaatiksi vuonna 1954. Hän työskenteli vuodesta 1955 aina eläkkeelle jäämiseensä saakka 1994 äidinkielen opettajana helsinkiläisessä Munkkiniemen yhteiskoulussa. Hän oli myös Munkkiniemen keskikoulun ja lukion apulaisrehtorina 1959–1964 sekä Munkkiniemen yhteiskoulun vararehtorina 1972–1994. Salminen sai 1960-luvulla lehdistössä kritiikkiä päätöksestään käyttää lukion kirjallisuuden opetuksessa kohua herättänyttä modernia kirjallisuutta kuten Hannu Salaman "Juhannustansseja".


title: Aarne Salminen (opettaja)

text: Salminen kirjoitti joulunäytelmän "Suomalainen evankeliumi" (1969). Hän toimitti vuonna 1985 koululaisille lyhennetyn version Elias Lönnrotin vuonna 1862 julkaisemasta Kalevalan versiosta.


title: Poppy

text: Poppy on Edward Josén ohjaama ja käsikirjoittama yhdysvaltalainen mykkä melodraama vuodelta 1917. "Poppyn" pääosissa ovat Norma Talmadge ja Eugene O’Brien.


title: Poppy

text: Ohjaaja José oli laatinut käsikirjoituksen Cynthia Stockleyn romaanin ja Ben Tealin ja John P. Ritterin näytelmän pohjalta. Elokuvan tuottajana oli Talmadgen aviopuoliso Joseph M. Schenck. "Poppyn" myötä Talmadgen ja O’Brienin yhteistyöstä tuli niin suosittua yleisön keskuudessa, että he tekivät "Poppyn" jälkeen vielä kymmenen elokuvaa yhdessä. Heidän 11. ja viimeinen elokuvansa ilmestyi vuonna 1925.


title: Poppy

text: "Poppyn" tuotantoyhtiönä oli Norma Talmadge Film Corporation ja levittäjäyhtiönä Lewis J. Selznick Enterprises. Elokuva sai Yhdysvaltain ensi-iltansa 4. toukokuuta vuonna 1917. Elokuva on muuten kadonnut lukuun ottamatta kahden kelan materiaalia, joka elokuvasta on säilynyt. Elokuvan kahta kelaa säilytetään Yhdysvaltain kongressin kirjastossa.


title: Poppy

text: Pahoinpidelty orpo Poppy Destinn (Norma Talmadge) karkaa Afrikan sisämaassa sijaitsevasta kodistaan ja eksyy viidakkoon. Kun alkuasukas alkaa jahdata Poppya takaa, eräs Carson (Eugene O’Brien) pelastaa hänet. Pelon sokaisemana Poppy ei halua aluksi tulla pelastetuksi, mutta lopulta hän tajuaa olevansa turvassa. Hänet viedään suojaan naisia halveksivan Luce Abingerin (Frederick Perry) kotiin. Aluksi Abinger haluaa adoptoida Poppyn, mutta lopuksi hän avioituu tämän kanssa. Poppy ei hääseremonian aikana ymmärrä mitä on tapahtumassa, koska se pidetään ranskaksi. Kun Abinger on matkoilla, kuumeesta kärsivä Carson hoipertelee Abingerin puutarhaan, missä hän tapaa Poppyn. He rakastelevat, ja kun Carson toipuu kuumeesta, hän luulee kuvitelleensa koko tapaamisen. Heidän tapaamisensa johtaa Poppyn raskauteen. Abinger raivostuu lapsen synnyttyä, ja Poppy pakenee häntä Lontooseen. Lontoossa Poppy menettää lapsensa ja kokee monia muitakin vaikeuksia, kunnes hänestä tulee menestynyt kirjailija. Kun Poppy palaa Afrikkaan, hän tapaa Carsonin, joka yrittää turhaan palauttaa mieleensä heidän viimeisimmän tapaamisensa. Abingerin ja Poppyn avioliitto mitätöidään, minkä jälkeen Poppy ja Carson ovat vapaita avioitumaan.


title: Luettelo Game Boy -peleistä

text: Tämä on luettelo alkuperäisen Game Boyn peleistä.


title: KHL:n varaustilaisuus 2014

text: KHL:n varaustilaisuus 2014 oli KHL-liigan kuudes varaustilaisuus. Se järjestettiin 7.–8. toukokuuta 2014 Pietarissa, Pietarin jääpalatsissa. Varaustilaisuudessa varattiin yhteensä 206 pelaajaa viidessä kierroksessa. Varaustilaisuuden ensimmäinen varausvuoro arvottiin kuluneen kauden heikoimpien joukkueiden kesken. Arvonnan voitti Metallurg Novokuznetsk, joka käytti vuoronsa varatakseen hyökkääjä Kirill Kaprizovin omasta juniorijoukkueestaan.


title: KHL:n varaustilaisuus 2014

text: Varattavissa oli vuonna 1997 syntyneet tai sitä nuoremmat pelaajat. Varatun pelaajan oikeudet säilyvät varaavalla joukkueella siihen saakka kunnes pelaaja täyttää 22 vuotta. Jokaisella joukkueella on mahdollisuus suojata oma juniorinsa, mikäli jokin toinen joukkue yrittää varata tämän. Suojaamista voi käyttää viisi kertaa ja epäonnistunutta varausta seuraa aina uusi vuoro.


title: Robert M. La Follette

text: Robert Marion La Follette (14. kesäkuuta 1855 Primrose, Wisconsin – 18. kesäkuuta 1925 Washington) oli yhdysvaltalainen progressivistista suuntausta edustanut poliitikko, joka toimi vuosina 1901–1906 Wisconsinin osavaltion kuvernöörinä ja 1906–1925 senaattorina. Vuoden 1924 presidentinvaaleissa hän oli itse perustamansa Progressiivisen puolueen ehdokkaana ja sai koko maassa 17 prosenttia äänistä.


title: Robert M. La Follette

text: La Folletten poliittista uraa hallitsi kamppailu erilaisia suuryritysten intressejä vastaan, joiden hän uskoi olevan kansan edun vastaisia. Hänet tunnettiin puoluekoneistojen ja poliittisen korruption väsymättömänä arvostelijana, ja häntä kutsuttiin lempinimellä ”Fighting Bob” (”taisteleva Bob”).


title: Robert M. La Follette

text: Vuonna 1957 John F. Kennedyn johtama Yhdysvaltain senaatin komitea nimesi La Folletten yhdeksi viidestä kaikkien aikojen suurimmasta senaattorista, joiden muotokuvat sijoitettiin senaatin eteissaliin.


title: Robert M. La Follette

text: La Follette oli lähtöisin vaatimattomista oloista Wisconsinin maaseudulta ja hänen isänsä kuoli hänen ollessaan alle vuoden ikäinen. Hän opiskeli vuosina 1875–1879 lakia Wisconsinin yliopistossa, sai 1880 asianajajan oikeudet ja toimi 1880–1884 republikaanisen puolueen mandaatilla Danen piirikunnan yleisenä syyttäjänä. Hän tuli valituksi pienestä budjetistaan huolimatta käyttämällä tuollon harvinaista ovelta ovelle kampanjointia ja äänestäjien suoraa henkilökohtaista lähestymistä. Jo poliittisen uransa alkuvaiheessa La Follette tuli tunnetuksi kansanomaisena ja lahjakkaana esiintyjänä, joka menestyi ilman republikaanien paikallisen johdon tukea ja oli valmis puolustamaan äänestäjiensä kannattamia hankkeita myös vastoin puoluejohtajien tahtoa. Vuosina 1884–1890 hän oli kolmen kauden ajan Yhdysvaltain edustajainhuoneen jäsenenä. Kautensa alussa hän oli 29-vuotiaana edustajainhuoneen nuorin jäsen.


title: Robert M. La Follette

text: La Follette menetti paikkansa edustajainhuoneessa demokraattien saadessa suurvoiton vuoden 1890 vaaleissa. Seuraavien kymmenen vuoden ajan hän toimi asianajajana Madisonissa ja rakensi tuekseen republikaanisen puolueen johdosta riippumattoman poliittisen koneiston. Vuonna 1891 La Follette aloitti näkyvän kamppailunsa puoluepamppuja ("Political Bosses") vastaan tuomalla julkisuuteen tiedon, että republikaanien paikallinen johtomies, senaattori Philetus Sawyer oli yrittänyt lahjoa häntä erään oikeustapauksen yhteydessä. La Follette onnistui vähitellen keräämään ympärilleen Wisconsinin republikaanien sisäisen opposition, joka koostui erilaisista hajanaisista ryhmistä.


title: Robert M. La Follette

text: La Folletten puoliso oli vuodesta 1881 Belle Case La Follette.


title: Robert M. La Follette

text: La Follette pyrki huonolla menestyksellä republikaanien ehdokkaaksi Wisonsinin kuvernöörinvaaleissa vuosina 1896 ja 1898, mutta vuonna 1900 hän sai ehdokkuuden ja myös voitti kuvernöörinvaalin. Hän oli tässä vaiheessa omaksunut niin sanottujen progressivistien poliittisen ohjelman keskeiset kohdat. Hän vaati vaaliohjelmassaan verotuksen ja vaalilainsäädännön uudistamista sekä yritystoiminnan sääntelyä. Follette toimi kuvernöörinä kolme kahden vuoden mittaista kautta tultuaan valituksi uudelleen vuosina 1902 ja 1904. Varsinkin kahdella ensimmäisellä kaudellaan hänellä oli vaikeuksia toteuttaa progressiivista ohjelmaansa, koska Wisconsinin kongressin vanhoillinen enemmistö vastusti sitä. Kolmannen vaalikampanjansa yhteydessä La Follette määräsi osavaltiokongressin äänestystulokset (”"roll call"”) luettaviksi julkisesti ääneen kansalaisille paljastaakseen uudistuksia vastustaneet edustajat. Näin hän sai Wisconsinin äänestäjät valitsemaan myös häntä tukevan kongressin, ja sai siten toteutettua pääosan ohjelmastaan kolmannen kuvernöörikautensa aikana.


title: Robert M. La Follette

text: La Follette nimitti kymmeniä Wisconsinin yliopiston professoreita lainvalmistelijoiksi sekä jäseniksi uusilla laeilla perustettuihin sääntelykomissioihin. Tämä oppineisiin turvautuminen tultiin tuntemaan koko maassa ”Wisconsinin ideana”. La Folletten tärkeimmät uudistukset Wisconsinissa liittyivät rautateihin, vaalilakeihin ja verotukseen. Rajoittaakseen yhteiskunnallisena ongelmana pitämäänsä rautatieyhtiöiden valtaa hän säädätti niille vuonna 1903 erityisen omaisuusveron sekä asetutti vuonna 1905 erityisen rautatiekomission säätelemään niiden toimintaa. Vuonna 1903 säädettiin La Follettelle erityisen tärkeä laki, joka määräsi puolueet toteuttamaan esivaalinsa suorina vaaleina. La Folletten nimittämä laajoilla valtaoikeuksilla varustettu verokomissio puolestaan tasoitti verotusta. Myös osavaltion siviilihallintoa uudistettiin. La Follette sai kuvernöörikaudellaan maineen Yhdysvaltain johtavana progressiivisena poliitikkona. Wisconsinissa La Folletten kaudella toteutetut uudistukset toimivat seuraavina vuosina esikuvana koko Yhdysvalloille.


title: Robert M. La Follette

text: La Follette valittiin senaattiin vuonna 1906 samassa yhteydessä kun hän jätti kuvernöörinvirkansa. Hän tuli nopeasti tunnetuksi ”erilaisena senaattorina”, joka oli riippumaton suurpääoman intresseistä. Ensimmäisinä vuosinaan hän sai ajettua läpi joitain rahtimaksuja, työoloja ja rautateiden rahoitusta koskeneita lakeja. La Follette siirsi vähitellen huomionsa rautatieyhtiöistä Yhdysvaltain suuriin pankkeihin, sillä hän uskoi pienen rahoitusalan klikin hallitsevan koko kansantaloutta. Hän aiheutti harmeja presidentti Theodore Rooseveltin hallinnolle kieltäytymällä tukemasta sen rautateitä ja pankkeja koskeneita lakiesityksiä. La Follette perusti vuonna 1909 äänitorvekseen "La Follette’s Weekly" -viikkolehden, joka muuttui myöhemmin kuukausilehdeksi ja otti lopulta nimekseen "The Progressive". Seuraavan kahden vuoden aikana hän johti senaattiin syntynyttä pientä progressivistien edustajaryhmää ja kamppaili ankarasti Rooseveltiä seuranneen Howard Taftin hallinnon tariffi-, rautatie ja luonnonsuojelupolitiikkaa vastaan.


title: Robert M. La Follette

text: La Follettea povattiin progressivistien ehdokkaaksi vuoden 1912 presidentinvaaleihin, mutta Rooseveltin lähdettyä uudelleen ehdolle monet siirsivät tukensa hänelle ja La Follette ei päässyt ehdokkaaksi. Katkeroitunut La Follette arvosteli Rooseveltia niin jyrkästi, että menetti siihen mennessä saavuttamansa kannattajat senaatissa. Hän antoi tukensa demokraattien presidenttiehdokkaalle Woodrow Wilsonille, mutta pettyi tämän politiikkaan. La Folletten mielestä varsinkin Federal Reserve Boardin perustaminen merkitsi suurpääoman etujen ajamista. Toisaalta Wilsonin hallinto myös toteutti monia hänen mieleensä olleita uudistuksia, jotka liittyivät muun muassa liike-elämän sääntelyyn ja työlainsäädäntöön. La Folletten merkittävin saavutus senaattorina oli juuri Wilsonin kaudella vuonna 1915 säädetty Seamen’s Act -laki, jonka tarkoituksena oli parantaa merimiesten työoloja ja lisätä laivamatkustajien turvallisuutta.


title: Robert M. La Follette

text: La Follette vastusti Yhdysvaltain osallistumista ensimmäiseen maailmansotaan, sillä hänen mielestään Yhdysvallat suoritti sotilaallisia interventioita vain suojellakseen amerikkalaisten suuryritysten ulkomaisia sijoituksia ja kukistaakseen vallankumouksia. Kun Wilsonin hallinto näytti kääntyvän sodan julistamisen kannalle, La Follette johti sodanvastaista kampanjaa. Ensin hän johti talvella 1916–1917 kansanliikettä, joka vaati kansanäänestystä sotaan liittymisestä, ja sitten talvella 1917 senaatin jarrutuskeskustelua, jolla vastustettiin säädöstä Yhdysvaltain kauppalaivojen aseistamisesta. La Follette oli yksi niistä kuudesta senaattorista, jotka äänestivät huhtikuun 1917 sodanjulistusta vastaan. Hän vastusti myös asevelvollisuuskutsuntojen käynnistämistä ja sodanvastustajien vaientamiseen tarkoitettua Espionage Act -lakia, koska hänen mielestään ne loukkasivat kansalaisoikeuksia. Sodan kannattajat vaativat La Follettea syytettäväksi maanpetoksesta, mutta senaatin tutkintakomitea vapautti hänet syyttömänä, jolloin hän sai lukuisten amerikkalaisten myötätunnon puolelleen. Sodan päätyttyä La Follette äänesti senaatissa myös Versaillesin rauhansopimusta ja Yhdysvaltain Kansainliittoon liittymistä vastaan.


title: Robert M. La Follette

text: Ensimmäisen maailmansodan jälkeisinä vuosina La Follette kiihdytti Yhdysvaltain hallituksen arvostelua uskoessaan sen joutuneen kokonaan suuryritysten kontrolliin. Hänellä oli keskeinen rooli Warren Hardingin hallintoa tahranneen niin sanotun Teapot Dome -skandaalin paljastamisessa. Monet demokraatteihin ja republikaaneihin tyytymättömät toivoivat La Folletten pyrkivän presidentiksi kolmannen puolueen ehdokkaana, mutta vuoden 1920 vaaleissa hän kieltäytyi. Seuraavissa vaaleissa neljä vuotta myöhemmin hän kuitenkin suostui ehdolle progressivistien ehdokkaana. Virallisesti hänet asetti ehdolle League for Progressive Political Action, joka tunnettiin paremmin Progressiivisena puolueena.


title: Robert M. La Follette

text: La Folletten kampanjaa tukivat vanhojen progressivistien ohella monenlaiset maanviljelijöiden etujärjestöt, ammattiliitot (erityisesti rautatiealan liitot) ja Yhdysvaltain sosialistinen puolue. Scripps-Howard-yhtymän lehdet liputtivat hänen puolestaan. La Follette sai vaaleissa lähes viisi miljoonaa ääntä eli noin kuudenneksen kaikista äänistä. Kotiosavaltiossaan Wisconsinissa hän sai eniten ääniä ja tuli toiseksi kaikkiaan 11:ssä osavaltiossa. Lopullisessa vaalissa hän sai taakseen Wisconsinin 13 valitsijamiestä kaikkiaan 531:stä. La Follette kuoli melko pian näiden vaalien jälkeen, kesäkuussa 1925. Kuolinsyynä olivat keuhkokuumeen, astman ja sepelvaltimotaudin seuraukset. Hän oli kuolemaansa asti senaatin jäsen.


title: Robert M. La Follette

text: La Folletten seuraajaksi senaattiin valittiin hänen poikansa Robert M. La Follette, Jr., joka valittiin myöhemmin uudelleen kolmesti ja putosi lopulta senaatista vuonna 1947. Toinen poika Philip La Follette toimi 1930-luvulla kahdesti Wisconsinin kuvernöörinä.


title: Armeija

text: Armeija tarkoittaa laajassa merkityksessä sota- tai puolustusvoimia, järjestäytyneitä aseellisia joukkoja (vrt. "sotaväki", "asevoimat"). Suppeammassa merkityksessä armeija viittaa tiettyä tehtävää tai aluetta varten muodostettuun suureen sotatoimiyhtymään, johon kuuluu armeijan esikunta, armeijakuntia ja erilaisia joukko-osastoja, tai valtakunnan maasotavoimiin erotuksena merivoimista tai ilmavoimista. Tämä artikkeli käsittelee aihetta laajempana yleiskäsitteenä.


title: Armeija

text: Suomen kielen sana ”armeija” on lainattu ruotsin kautta ranskan sanasta "armée". Se pohjautuu latinan ”aseistettua” tarkoittavaan sanaan "armāta", joka on johdos aseita merkitsevästä sanasta "arma".


title: Armeija

text: Sotavoimista käytetään monessa eurooppalaisessa kielessä latinan sanasta "militaris" juontuvaa termiä; samaan sanaan pohjautuu myös suomen ”militarismi”. Militaris viittaa alun perin pääosin asevoimien organisaatioon ja kaikkeen sotaan liittyvään ("res militaris"). Esimerkiksi englannin kielen sana "military" tarkoittaa ”[...] instituutioita, jotka käyttävät tappavaa voimaa valtion legitimoimina. Laajaan määritelmään kuuluvat kaikki järjestyneet sotilaalliset ja puolisotilaalliset joukot [...] jotka käyttävät väkivaltaa poliittisiin tai sosiaalisiin tarkoituksiin. [...] Poliisi, sisäisen turvallisuuden joukot ja tiedustelupalvelut jätetään yleensä määritelmän ulkopuolelle, vaikka niillä saattaa olla sotavoimien piirteitä.” Yleensä "military" viittaa valtion organisoimiin väkivaltaa käyttäviin voimiin, kun taas sanan ”asevoimat” suora käännös "armed forces" tarkoittaa yleisemmin kaikkia organisoituja ja väkivaltaa hallitusti käyttäviä joukkoja.


title: Armeija

text: Armeijassa palvelevat sotilaat koulutetaan käyttämään väkivaltaa. Väkivallan käytön tavoitteita voivat olla esimerkiksi tietyn alueen, kuten valtion tai kaupungin, puolustaminen, yhteisön suojeleminen sisäisiltä tai ulkoisilta uhilta tai vieraiden valtioiden alueiden valloittaminen. Armeija käyttää väkivaltaa hallitusti saavuttaakseen ratkaisun sosiaaliseen tai poliittiseen ongelmaan. Etenkin demokraattisissa yhteiskunnissa perusoletus on, että armeija palvelee valtiota ja kansaa, eikä toisin päin. Armeijan tulee suojella laajempaa yhteiskuntaa ja sen elintapaa toteuttamalla tehtäviä, jotka valtion hallinto sille määrää.


title: Armeija

text: Nykyaikaisten sotavoimien kehitys liittyy kiinteästi kansallisvaltioiden syntyyn Euroopassa 1500- ja 1600-luvuilta lähtien. Armeijan kaikkein keskeisin tehtävä on valmistautua ja käydä sotaa: tämä tehtävä määrittelee, minkälainen organisaatio, varustus ja koulutus asevoimilla on rauhan aikaan. Sodassa armeijan tarkoituksena on saavuttaa sotilaallinen voitto. Koska asevoimien jäsenillä on rauhan aikanakin erilaisia hyödyllisiä taitoja ja kykyjä, armeijaa käytetään silloinkin usein erilaisiin tarkoituksiin, kuten järjestyksen ylläpitoon tai kriisiavun antamiseen.


title: Armeija

text: 1900-luvun loppupuolella kylmän sodan jälkeen armeijat ovat ottaneet erilaisia uusia tehtäviä, jotka ovat vaatineet muutoksia niiden organisaatioihin. Tällaisiin tehtäviin kuuluvat esimerkiksi rauhanturvaaminen, humanitaariset ja monikansalliset tehtävät, ympäristönsuojelu tai rajojen vartiointi. Keskusteluun on tuotu ”postmodernin armeijan” ja globalisaation käsitteet, kun armeijat eivät tutkijoiden mukaan enää vastaa 1800-luvulta lähtien kansallisvaltioihin liitettyjä organisaatioita. Länsimaissa tällaiseen armeijaan liitettyjä piirteitä olivat ”asevelvollisuudella kerätty sotaväki, ammattimainen upseeristo, sodankäyntiin suuntautuvat tehtävät, maskuliininen ulkoasu ja eetos sekä jyrkästi siviiliyhteiskunnasta poikkeava rakenne ja kulttuuri.”


title: Armeija

text: Kylmän sodan jälkeen länsimaissa on ollut paineita tuoda armeijan arvoja ja käytäntöjä lähemmäs ympäröivää yhteiskuntaa. Postmoderni armeija ja siviiliyhteiskunta ovat aiempaa sekoittuneempia, armeijan sisäinen hierarkia ja erot ovat lientyneet, armeijan tehtäviin on otettu muita kuin sotaan liittyviä tehtäviä, armeijoita käytetään kansainvälisten organisaatioiden kuten Yhdistyneiden kansakuntien virallistamissa monikansallisissa operaatioissa ja on syntynyt kansainvälisiä asevoimia. Uhat ovat aiemman ydinsodan tai vihollisvaltion hyökkäyksen sijaan pikemminkin terrorismiin tai etniseen väkivaltaan liittyviä. Kehitykseen liittyvät myös sotilasjohtajien ja armeijassa työskentelevien siviilihenkilöiden roolien kehittyminen sekä naisten ja homojen laajempi hyväksyntä osaksi asevoimia. Myös aseistakieltäytyminen on helpottunut.


title: Armeija

text: Eri valtioilla on eri vahvuisia armeijoita, jotka on järjestetty eri tavoin. Vuonna 2000 valtioiden kansallisten asevoimien palveluksessa oli yhteensä 22 237 400 henkeä. Joissakin valtioissa kuitenkin puolisotilaallisten joukkojen vahvuus jopa ylittää armeijan vahvuuden, eivätkä nämä joukot tai sotilasreservi ole mukana luvussa. Ylivoimaisesti suurin armeija oli Kiinalla, lähes 3 miljoonaa sotilasta, ja seuraavaksi suurimmat Venäjällä (1,5 miljoonaa) ja Yhdysvalloilla (1,4 miljoonaa). Väkilukuun suhteutettuna suurin armeija oli puolestaan Pohjois-Korealla, 4,7 prosenttia väkiluvusta. Kaikilla valtioilla ei ole omaa armeijaansa: katso luettelo valtioista, joissa ei ole asevoimia.


title: Armeija

text: Vuonna 2000 valtiot kuluttivat keskimäärin 2,3 prosenttia bruttokansantuotteestaan sotilasmenoihin.


title: Armeija

text: Monia kansallisia asevoimia kutsutaan ”puolustusvoimiksi”, millä korostetaan valtion puolueettomuutta, rauhanomaisuutta ja asevoimien käyttöä ainoastaan puolustautumiseen. Japanissa, jonka uusi toisen maailmansodan jälkeinen perustuslaki kielsi sodan politiikan välineenä, puolustusvoimia kutsutaan vielä korostetummin ”itsepuolustusvoimiksi”.


title: Armeija

text: Armeijat toimivat osana yhteiskuntaa. Siten armeijan voidaan väittää jakavan ympäröivän yhteiskunnan arvot, kokemukset ja normit, mutta armeija voidaan nähdä myös alakulttuurina, joka muodostaa oman identiteettinsä, norminsa ja käytäntönsä. Armeijan roolia ja toimintaa voidaankin tutkia armeijan ja siviiliyhteiskunnan suhteiden kautta osana sosiologian tieteenalaa.


title: Armeija

text: Koska armeijan rooli ja tehtävät ovat yhteiskunnassa ainutlaatuisia ja erikoistuneita, armeijaan kuuluvalla henkilöstöllä on omanlaisensa asema yhteiskunnassa ja erilaisia oikeuksia ja velvollisuuksia, joita ei anneta yhteiskunnan muille jäsenille. Erityisenä näihin tehtäviin kuuluu mahdollisuus tappaa tai joutua surmatuksi. Palvelu armeijassa ei koske ensisijaisesti itseä, vaan muita: ”sotilasetiikka on luonteeltaan kollektiivista [corporative]”.


title: Luettelo Game Boy Color -peleistä

text: Tämä on luettelo Game Boy Colorin peleistä.


title: The Safety Curtain

text: The Safety Curtain on Sidney Franklinin ohjaama ja Joseph M. Schenckin tuottama yhdysvaltalainen mykkä melodraama vuodelta 1918. Elokuvan pääosia tähdittävät Norma Talmadge ja Eugene O’Brien.


title: The Safety Curtain

text: Ohjaaja Franklin ja Paul West laativat elokuvan käsikirjoituksen Ethel M. Dellin novellin pohjalta. "The Safety Curtainin" tuotantoyhtiönä oli Norma Talmadge Film Corporation ja levittäjäyhtiönä Select Pictures Corporation. Elokuva sai Yhdysvaltain ensi-iltansa 10. heinäkuuta vuonna 1918. "The Safety Curtainin" kopiota säilytetään muun muassa Los Angelesin Kalifornian yliopiston elokuva-arkistossa.


title: The Safety Curtain

text: Lontoolaisessa varieteeteatterissa syttyy tuhoisa tulipalo. Teatterin tanssijan, Puckin (Norma Talmadge), pelastaa Intiassa työskentelevä kapteeni Merryon (Eugene O’Brien). Seuraavana päivänä Puck saa tietää teatteripalossa kuolleet ihmiset. Menehtyneiden joukkoon on listattu Puckin julma ja pahoinpitelevä aviomies Vulcan (Anders Randolf), joka työskenteli voimamiehenä vaudeville-teatterissa. Puck rakastuu pelastajaansa Merryoniin, jonka kanssa hän lähtee Intiaan. Lähtiessään Puck toivoo, että Vulcanin kuolema olisi totta, koska menehtyneiden lista oli epävirallinen. Puck ja Merryon elävät onnellisina, kunnes Puckia Lontoossa kosiskellut Sylvester (Gladden James) ilmaantuu paikalle. Sylvester uhkaa ottaa yhteyttä elossa ja Mumbaissa olevaan Vulcaniin, jos Puck ei alistu hänen tahtoonsa. Kun Puck kieltäytyy, Sylvester sähköttää Vulcanille viestin. Vulcan vakuuttaa tuhota Merryonin uran, jos Puck ei palaa hänen luokseen. Puck jättää Merryonille anteeksipyyntöviestin ja menee Vulcanin mökille. Puck saa tietää, että Vulcan on sairastunut koleraan. Kun heikko Vulcan yrittää pahoinpidellä Puckin, hän kaatuu kuolleena maahan kovan rasituksen takia. Merryon saapuu paikalle ja ottaa Puckin syliinsä.


title: Mirja Rutanen

text: Mirja Tuulikki Rutanen (o.s. Paavola; 25. heinäkuuta 1929 Tampere – 10. syyskuuta 2008 Helsinki) oli suomalainen kauno- ja tietokirjallisuuden suomentaja.


title: Mirja Rutanen

text: Rutanen opiskeli Helsingin yliopistossa romaanista filologiaa, taidehistoriaa sekä psykologiaa; koulutukseltaan hän oli filosofian kandidaatti (1952). Hän toimi lehtialalla, ennen kuin ryhtyi suomentajaksi.


title: Mirja Rutanen

text: Rutanen suomensi erityisesti sosiologian, psykologian ja psykoterapian alan kirjallisuutta, muun muassa Sigmund Freudin teoksia. Hän suomensi myös kaunokirjallisuutta ja lastenkirjallisuutta.


title: Mirja Rutanen

text: Mirja Rutanen oli professori Martti Paavolan tytär, ja hänen aviopuolisonsa oli tietokirjailija-psykologi Erkki Rutanen vuodesta 1954. Perheeseen syntyi kolme tytärtä.


title: Percivall Pott

text: Sir Percivall Pott (6. tammikuuta 1714 – 22. joulukuuta 1788) oli englantilainen kirurgi, yksi ortopedian perustajista. Sen ohella häntä pidetään ensimmäisenä ympäristöperäisen syövän havaitsijana.


title: Percivall Pott

text: Pott toimi apulaiskirurgina St. Bartholomew’n sairaalassa 1744–1749 ja kirurgina 1749–1787. Hän edisti suuresti ortopedisia hoitokeinoja, ja muun muassa esti kollegoitaan amputoimasta hänen jalkaansa pahan murtuman jälkeen ja osoitti sen paranevan lastoitettuna. Hänen 1768 ilmestynyt oppikirjansa muutti hoitotapoja Englannissa ja sen kääntäminen ranskaksi ja italiaksi muutti käytäntöjä myös etenkin Ranskassa.


title: Percivall Pott

text: Vuonna 1775 Pott kiinnitti huomionsa nuohoojilla yleiseen kivespussin ihosyöpään, ja yhdisti sen nokialtistukseen. Hän oletti noen vaikuttavan iholla suoraan syöpää aiheuttavasti, ja tämä havainto vahvistettiin koe-eläintutkimuksissa 1930-luvulla. Sitä pidetään ensimmäisenä osoituksena ympäristökemikaalin aiheuttamasta syövästä.


title: Svitlovodsk

text: Svitlovodsk (, ) on Kirovohradin alueella, Ukrainassa sijaitseva kaupunki. Vuoden 2001 väestönlaskennan mukaan kaupungissa oli tuolloin 50 094 asukasta. Vuoden 2013 alun arvio kaupungin asukasluvuksi oli 46 613.


title: Novovolynsk

text: Novovolynsk (, ) on Volynian alueella, Ukrainassa sijaitseva kaupunki. Vuoden 2013 alun arvio kaupungin asukasluvuksi oli 53 199.


title: Nova Kah’ovka

text: Nova Kah’ovka (, ) on Hersonin alueella, Etelä-Ukrainassa sijaitseva kaupunki. Kaupunki sijaitsee Dneprin alajuoksulle rakennettua Kah’ovkan tekojärveä rajaavan padon äärellä.


title: Nova Kah’ovka

text: Vuoden 2013 alun arvio kaupungin asukasluvuksi oli 47 852. Koko Nova Kah’ovkan kaupunkipiiri on asukasluvultaan hieman suurempi (63 225 as.), sillä siihen kuuluu myös Tavrijskin kaupunki (, 11 001 as.) ja Dniprjanyn (, 4 372 as.) kaupunkityyppinen taajama sekä maaseutuasukkaita.


title: MM-tatti

text: MM-tatti on vuosittain pidettävä leikkimielinen kilpailu, missä kilpaillaan herkkutattien poimimisen mestaruudesta. MM-tatti-kisat järjestetään Joensuussa entisen Kiihtelysvaaran kunnan alueella. Kisapäivänä järjestetään kisakeskuksessa samanaikaisesti koko perheen tapahtuma, Tattikarnevaali.


title: MM-tatti

text: Kisoissa kilpaillaan siitä, kuka kerää eniten I ja II luokan herkkutatteja. Vuoden 2013 ja 2014 kisoissa voi kerätä myös kantarelleja. Kilpailuaika on kaksi tuntia. Kolmosluokan tatteja tai muita sieniä ei hyväksytä. Kilpailualue pysyy visusti salaisuutena lähtöhetkeen saakka. Järjestäjät huolehtivat mahdollisesta kuljetuksesta kilpailualueelle ja takaisin kisakeskukseen.


title: MM-tatti

text: Kilpailijat asetetaan paremmuusjärjestykseen kerätyn tattimäärän (kg) mukaan. Kilpailuun hyväksytään sallistussa ajassa, sallitulta alueelta kerätyt tatit. Kilpailu sopii niin ammattilaisille, harrastajille kuin sienestämisestä ja luonnossa liikkumisesta kiinnostuneille. Varsinaista tattituntemusta ei kilpailussa tarvita, sillä kilpailutuomarit luokittelevat tatit.


title: MM-tatti

text: Herkkutatin keräämisen maailmanmestaruuskisat, MM-tatti pidettiin ensimmäisen kerran elokuussa 2008 Joensuun Kiihtelysvaarassa. Tällöin kisoissa oli yksilösarja. Vuonna 2009 yksilösarjan lisäksi mukana oli joukkuesarja ja vuoden 2010 kisoissa oli kolme sarjaa; yksilö-, joukkue ja nuorisosarja alle 18-vuotiaille. MM-tatin historia juontaa kuitenkin juurensa vuoteen 1994, jolloin silloisessa Kiihtelysvaaran kunnassa järjestettiin kylätapahtuma nimeltä Elosalama. Vuosittaisessa Elosalamassa oli ohjelmanumeroina erilaisia kilpailuja kyläläisille ja joka vuosi tapahtumassa oli eri teema. Tatit tulivat mukaan kuvioihin aluksi kilpailuna, jossa tapahtumaan piti tuoda suurin tatti. Myös reseptikilpailuja pidettiin. Ensimmäiset MM-kisat saivat syntynsä siitä, kun tapahtuman vetäjä Juhani Nuutinen pyysi rahaa tattien keruun SM-kilpailuihin. Silloinen kaupunginjohtaja Juhani Meriläinen vastasi kieltävästi, mutta lupari rahoitusta, jos järjestettäisiin MM-kisat.


title: MM-tatti

text: Vuosien mittaan herkkutatin poimimisen MM-kisoissa ja tattikarnevaaleissa on ollut nimekkäitäkin juontajia ja esiintyjiä, kuten Riitta Väisänen, Aki Parviainen, Ari Vatanen, Sari Tamminen ja Jaakko Salonoja. Vuonna 2009 tapahtumassa oli jopa Tattiradio, joka teki suoraa lähetystä metsästä tapahtumapaikalle kylätalolle.


title: Dibentsepiini

text: Dibentsepiini ("Deprex", "Neodit") on vanha, ei nykyään (2010-luvulla) käytössä oleva, trisyklinen masennuslääke. 1970-luvun kirjallisuus mainitsee usein tämän lääkeaineen. 1990-luvun lääkeaineita koskeva kirjallisuus ei sen sijaan dibentsepiiniä enää mainitse. Sen hoitovaikutus muistutti suurelta osin imipramiinia, vaikka olikin ainoana edustajana omassa eriytetyssä lääkeaineryhmässään: nimeltä "dibentsodiatsepiinit". Lääkkeen hoitovaikutuksen kohdistus oli antidepressiivinen eli toimintakykyä parantavaa ja mielialaa kohottavaa, ei niinkään anksiolyyttistä eli ahdistuneisuutta poistavaa lajia.


title: Dibentsepiini

text: Dibentsepiinia pidettiin sikäli turvallisena lääkkeenä, että itsetuhoiset potilaat eivät välttämättä pystyneet tekemään itsemurhaa tämän lääkeaineen yliannostelulla. Lähde kuvasi 1 000 - 3 200 mg:n suuruisten yliannostusten ottaneilla, esiintyneen tajunnan tason laskua sekä tilapäistä verenpaineen alenemista.


title: Dibentsepiini

text: Dibentsepiinia oli käytettävissä ainoastaan oraalisesti eli suun kautta otettavina tableteina. "Deprex"ia (Novo) oli saatavilla 50 ja 100 mg vahvuisina tableteina. "Neodit"ia (Sandoz) oli sitäkin kahtena eri vahvuutena: 80 ja 240 mg. Vuorokausiannostelun enimmäisraja oli suhteellisen korkea, muihin samaan lääkeryhmään kuuluviin verrattaviin tuotteisiin nähden: 720 mg/vrk. Normaalin lääkeaineannostelun terapeuttinen hoitovahvuus oli 3x 100 mg, eli 300 mg/vrk.


title: Dibentsepiini

text: Lääkettä ei pitänyt käyttää epilepsiasta, eturauhasen liikakasvusta, sydämen vajaatoiminnasta taikka glaukoomasta kärsivillä potilailla. Raskaus oli sekin käytön esteenä tälle lääkkeelle. MAO:n estäjien suhteen tuli noudattaa 14 vrk mittaista varoaikaa, jottei pääsisi syntymään hengelle vaarallista serotoniinioireyhtymää.


title: Dibentsepiini

text: Lääke vahvisti eli oli potensoivaa adrenaliiniin ja noradrenaliiniin nähden. Adrenaliinin vaikutus kolminkertaistui ja noradrenaliinin vaikutus 9-kertaistui.


title: Dibentsepiini

text: Dibentsepiinin aiheuttamat haittavaikutukset olivat antikolinergisiä ja saman suuntaisia kuin muillakin tämän lääkeaineryhmän eli TCA-tyyppisillä tuotteilla.


title: Roller Derby Suomi Cup

text:
Roller Derby Suomi Cup on Roller Derby Finlandin naisten SM-sarja. Se on Suomen korkein roller derbyn sarjataso. Ensimmäinen kausi pelattiin 2013. Kyseessä on vanhin Euroopassa pelattava kansallinen
roller derby -sarja.


title: Roller Derby Suomi Cup

text: Joukkueet pelaavat yksinkertaisen runkosarjan (5 ottelua/joukkue) jonka jälkeen neljä parasta jatkavat lopputurnaukseen. Viimeiseksi sijoittunut joukkue karsii sarjapaikasta I-divisioonan voittajan kanssa. Ottelut pelataan miniturnauksina jolloin jokaiselle joukkueelle tulee koti- ja vieraspelien lisäksi puolueettomalla kentällä pelattuja otteluita.


title: Roller Derby Suomi Cup

text: Neljä parasta joukkuetta pääsevät lopputurnaukseen. Välierissä runkosarjan voittaja pelaa neljänneksi sijoittunutta ja toiseksi sijoittunut kolmanneksi sijoittunutta joukkuetta vastaan. Välierien voittajat kohtaavat loppuottelussa ja häviäjät pronssiottelussa.


title: Roller Derby Suomi Cup

text: Runkosarjan viimeiseksi jäänyt joukkue pelaa karsintaottelun I-divisioonan voittajan kanssa. Karsintaottelun voittaja saa sarjapaikan seuraavan kauden Suomi Cupiin ja hävinnyt joukkue pelaa I-divisioonassa.


title: Roller Derby Suomi Cupin kausi 2013

text: Kausi 2013 oli Roller Derby Suomi Cupin ensimmäinen kausi. Mestaruuden voitti Kallio Rolling Rainbow, joka voitti myös runkosarjan.


title: Roller Derby Suomi Cupin kausi 2013

text: Lopputurnaus pelattiin 2.11.2013 Helsingissä.


title: Roller Derby Suomi Cupin kausi 2014

text: Kausi 2014 oli Roller Derby Suomi Cupin toinen kausi. Runkosarjan neljä parasta pääsivät lopputurnaukseen, joka pelattiin Tampereella. Runkosarjan viimeinen karsii ensi kauden cup-paikasta I-divisioonan voittajan kanssa. Mestaruuden voitti Helsinki Roller Derby, joka voitti myös runkosarjan.


title: Roller Derby Suomi Cupin kausi 2014

text: Kahden tai useamman joukkueen päätyessä tasapisteisiin, runkosarjan sijoitukset ratkaistaan järjestyksessä: 1. keskinäisten ottelujen pisteet, 2. keskinäisten otteluiden piste-ero, 3. keskinäisten otteluiden tehdyt pisteet, 4. kaikkien otteluiden piste-ero, 5. kaikkien otteluiden tehdyt pisteet, 6. arpa. Joukkueiden välinen järjestys ratkaistaan sijoitus kerallaan.


title: Roller Derby Suomi Cupin kausi 2014

text:
Lopputurnaus pelattiin 8.11.2014 Tampereella.
I-divisioonan voittaja Porvoo Roller Derby luovutti oikeuden karsintaotteluun, minkä johdosta I-divisioonan toiseksi sijoittunut Oulu Roller Derby peri osallistumisoikeuden karsintaotteluun. Karsintaottelussa 22.11. Lahti voitti Oulun 189-166 säilyttäen sarjapaikkansa.


title: Saksan 11. armeija

text: Saksan 11. armeija () oli Saksan maavoimien armeijatason yhtymä toisessa maailmansodassa.


title: Saksan 11. armeija

text: Wehrkreis IV perusti 5. lokakuuta 1940 Leipzigissa armeijan esikunnan nimellä Kommandostab Leipzig. Huhtikuussa 1941 esikunta siirrettiin Müncheniin osaksi Wehrkreis VII:ää, jolloin se sai nimekseen Kommandostab München. Se oli Romaniaan sijoitettujen joukkojen esikuntana 24. toukokuuta-22. kesäkuuta 1941 ja esikunta nimettiin 22. kesäkuuta 11. armeijaksi. Armeijan esikunnasta muodostettiin 21. marraskuuta 1942 armeijaryhmä Donin esikunta, jolloin armeija lakkasi olemasta.


title: Saksan 11. armeija

text: Armeija perustettiin uudelleen 26. tammikuuta 1945 Pommerissa. Maaliskuusta alkaen armeija osallistui länsirintaman sotatoimiin ja se antautui liittoutuneille 21. huhtikuuta.


title: Saksan 11. armeija

text: Armeijankomentajina olivat:


title: Fosforitribromidi

text: Fosforitribromidi (PBr) on fosforin ja bromin muodostama epäorgaaninen molekyyliyhdiste. Ainetta käytetään pääasiassa orgaanisen kemian synteeseissä bromaavana reagenssina.


title: Fosforitribromidi

text: Fosforitribromidi on huoneenlämpötilassa väritöntä nestettä. Yhdiste ei liukene veteen, mutta reagoi voimakkaasti veden kanssa ja muodostaen vetybromidia ja fosforihappoa ja höyryää tämän vuoksi joutuessaan kosketuksiin ilmankosteuden kanssa. Laboratoriomittakaavassa tätä voidaan hyödyntää vetybromidin valmistamiseen. Aine reagoi myös alkoholien kanssa. Fosforitribromidi liukenee eräisiin orgaanisiin liuottimiin kuten dietyylieetteriin, trikloorimetaaniin ja tetrakloorimetaaniin sekä rikkihiileen.


title: Fosforitribromidi

text: Fosforitribromidia valmistetaan alkuaineistaan. Punainen tai valkoinen fosfori liuotetaan rikkihiileen tai bentseeniin ja liuokseen lisätään bromia ja kuumennetaan noin 130 °C:n lämpötilaan. Reaktio on voimakas ja eksoterminen. Fosforipentabromidi hajoaa kuumennettaessa muodostaen fosforitribromidia ja bromia.


title: Fosforitribromidi

text: Fosforitribromidia käytetään bromausreagenssina orgaanisissa synteeseissä muun muassa alpratsolaamin ja metoheksitaalin valmistuksessa. Primääristen ja sekundääristen alkoholien kanssa se reagoi muodostaen alkyylibromideja ja karboksyylihapot se bromaa happobromideiksi. Alkoholien kanssa reaktiossa muodostuu ensin fosfiittiesteri, joka reagoi sivutuotteena muodostuvan vetybromidin kanssa nukleofiilisella substituutiolla muodostaen alkyylibromidin.


title: Fosforitribromidi

text: Fosforitribromidia voidaan käyttää myös palamista estävänä aineena. Yhdistettä voidaan käyttää myös muiden fosforiyhdisteiden kuten fosforitrifluoridin valmistuksessa.


title: Maja (nimi)

text: Maja on naisen etunimi, joka on käytössä muun muassa Ruotsissa, Norjassa, Tanskassa, Saksassa, Puolassa, Sloveniassa ja Kroatiassa. Nimen suomenkielinen vastine on Maija.


title: Maja (nimi)

text: Maja-nimen alkuperästä on olemassa useita selityksiä. Se käsitetään usein heprealaisperäisen, Raamatusta tunnetuksi tulleen Maria-nimen (alkujaan "Miriam") muunnokseksi, mutta se saattaa yhtä hyvin olla peräisin kreikkalaisesta mytologiasta, jossa Maia oli vanhin Plejadeista, Hermeksen äiti. Maja voi olla myös Margit-nimen muunnos.


title: Maja (nimi)

text: Suomessa Maja-nimisiä naisia on Väestörekisterikeskuksen tietojen mukaan ollut heinäkuuhun 2018 mennessä 629. Majan nimipäivä on suomenruotsalaisen kalenterin mukaan 2. heinäkuuta, joka on myös Marian nimipäivä.


title: Maj

text:
Maj on naisen etunimi. Nimi on mahdollisesti syntynyt lyhentymänä Maja-nimestä, mutta
merkitsee useissa kielissä myös toukokuuta.


title: Maj

text:
Suomessa Maj-nimisiä naisia on Väestörekisterikeskuksen tietojen mukaan
ollut 2009 loppuun mennessä 1007. Maj'n nimipäivä on suomenruotsalaisen kalenterin mukaan 2. heinäkuuta, joka on myös Majan, suomenkielisessä kalenterissa muun muassa Maijan nimipäivä.


title: Sadrin kieli

text: Sadri on indoarjalainen kieli, jota puhuu äidinkielenään noin 3,3 miljoonaa ihmistä Intian itäosassa, erityisesti Jharkhandin osavaltiossa. Se kuuluu bihar-kielten ryhmään ja sen läheisiä sukukieliä ovat muun muassa bhodžpuri ja maithili.


title: Sadrin kieli

text: Sadria voidaan kirjoittaa joko bengalilaisilla kirjaimilla tai devanagarilla.


title: NHL-kausi 2014–2015

text: NHL-kausi 2014–2015 oli National Hockey Leaguen 97. kausi. Sen aikana 30 joukkuetta pelasi kukin 82 ottelua. Runkosarja alkoi keskiviikkona 8. lokakuuta 2014 neljällä ottelulla ja päättyi lauantaina 11. huhtikuuta 2015, jolloin ohjelmassa oli 15 ottelua. Runkosarjan päätöskierroksen lisäksi liigan kaikki joukkueet pelasivat samana päivänä kauden ensimmäisenä lauantaina 11. lokakuuta 2014. Stanley Cupin voitti Chicago Blackhawks, joka kukisti finaalisarjassa Tampa Bay Lightningin otteluvoitoin 4–2 ja otti seurahistoriansa kuudennen mestaruuden. Edellisen kerran Blackhawks oli voittanut Stanley Cupin vuonna 2013.


title: NHL-kausi 2014–2015

text: Ennen kauden alkua Phoenix Coyotes otti uudeksi nimekseen Arizona Coyotes. Nimenmuutos tapahtui virallisesti aikaan, ja nimenvaihdon myötä joukkueen peliasuihin ja logoon tuli muutoksia kaudeksi 2014–2015. Joukkue tunnettiin nimellä Phoenix Coyotes vuodesta 1996 lähtien. Seuran kesällä 2013 ostanut omistajaryhmä IceArizona kuitenkin halusi, että nimi viittaisi Arizonan osavaltioon kokonaisuudessaan.


title: NHL-kausi 2014–2015

text: Kausi 2014–2015 oli ensimmäinen NHL-kausi, jona Nashville Predatorsin valmentajana ei toiminut Barry Trotz. Sen sijaan Trotz valmensi Washington Capitalsia.


title: NHL-kausi 2014–2015

text: Runkosarjan pistepörssin voitti Dallas Starsia edustanut Jamie Benn. Hän keräsi 82 ottelussa yhteensä 87 tehopistettä, joista 35 oli maaleja ja 52 syöttöpisteitä. Bennin ottelukohtainen pistekeskiarvo 1,06 oli NHL:n runkosarjan pistepörssin voittajalle alhaisin sitten kauden 1947–1948, jolloin Elmer Lach oli kyseisen tilaston kärkinimi, ja jos työsulkukausia ei oteta huomioon, Bennin kokonaispistemäärä oli runkosarjan pistekuninkaan pienin sitten kauden 1967–1968, jolloin Stan Mikita vei Art Ross Trophyn nimiinsä 87 pisteellään.


title: NHL-kausi 2014–2015

text: New York Rangers voitti NHL:n runkosarjan ensimmäisen kerran sitten kauden 1993–1994, jolloin se vei myös Stanley Cupin.


title: NHL-kausi 2014–2015

text: Edellisellä kaudella mestaruuden voittanut Los Angeles Kings ei selviytynyt mukaan pudotuspeleihin.


title: NHL-kausi 2014–2015

text: "Lyhenteiden selitys: O = pelatut ottelut, M = maalit, S = syötöt, Pist. = pisteet, ± = plus-miinus, RM = rangaistusminuutit"


title: NHL-kausi 2014–2015

text: "Lyhenteiden selitys: O = pelatut ottelut, M = maalit, S = syötöt, Pist. = pisteet, RM = rangaistusminuutit"


title: Madden NFL Arcade

text: Madden NFL Arcade on vuonna 2009 julkaistu amerikkalainen jalkapallo -aiheinen videopeli. Pelin kehitti EA Tiburon ja julkaisi EA Sports. Se julkaistiin PlayStation 3:lle ja Xbox 360:lle PlayStation Networkin ja Xbox Live Arcaden kautta.


title: Madden NFL Arcade

text: Madden NFL Arcade on enemmän hauskuuteen pohjatuva peli, jossa pelataan viisi vastaan viisi peliä. Siinä on mukana kaikki NFL-sarjan joukkueet kaudelta 2009. Pelissä on kaksi pelitilaa, normaali pikapeli ja nettipeli.


title: Madden NFL Arcade

text: Peli sai pääosin keskinkertaisia arvosanoja. IGN sivusto antoi muun muassa molemmille alustoille pelin arvosanaksi 6.5/10. GameSpot puolestaan antoi 5.5/10, koska peli oli lähinnä yksinkertaistettu versio Madden NFL -videopeleistä, eikä se sisällä turnausta tai sarjaa.


title: Pohjanmaa (sanomalehti)

text: Pohjanmaa oli Vaasassa vuosina 1909–1912 ilmestynyt sanomalehti.


title: Pohjanmaa (sanomalehti)

text: Vaasan ja Etelä-Pohjanmaan nuorsuomalaiset perustivat "Pohjanmaan" Ossian Ansaan julkaiseman "Pohjan Pojan" tilalle. Lehden talous oli heikko ja vuonna 1912 se luovutettiin A. F. Schützille, joka perusti sen tilalle ensin "Vaasan Sanomat" ja sitten "Vaasan Lehden".


title: Pohjanmaa (sanomalehti)

text: "Pohjanmaa" ilmestyi vuodesta 1910 lähtien kolmesti ja vuonna 1912 kahdesti viikossa. Sen päätoimittajina työskentelivät Eetu Aaltio (1910), Oiva Raitis Kyrö (1910–1912) ja A. F. Schütz (1912).


title: Suomen joukkue lentopallon Maailmanliigassa 2014

text: Suomen lentopallomaajoukkue pelasi vuoden 2014 maailmanliigassa. Suomen lohkossa pelasivat toisen ryhmän lohkossa C lisäksi Australia, Belgia sekä Kanada.


text: Suomi oli vuonna 2014 mukana yhdeksättä vuotta perättäin ja kaikkiaan kymmenettä kertaa. Maailmanliigaa pelataan aiemmista vuosista poikkeavalla systeemillä, jossa joukkueet oli jaettu kolmeen eri katergoriaan. Suomi pelasi näistä keskimmäisessä, jossa on kolme neljän joukkueen lohkoa. Joukkueita on mukana Maailmanliigassa kaikkiaan kaikkiaan ennätykselliset 28.


text: Suomi sijoittui lohkossaan kolmanneksi voitettuaan kuusi ja hävittyään kuusi ottelua. Lohkon voitti Belgia, joka selvisi kakkosryhmän lopputurnaukseen Australiaan isäntäjoukkueen Hollannin ja Ranskan lisäksi.Maailmanliigassa 2014 ovat debytoivat maajoukkueessa Eemeli Kouki, Ville Juntura ja Aleksi Mutka.


title: Pohjan Poika

text: Pohjan Poika oli Vaasassa vuosina 1904–1909 ilmestynyt sanomalehti.


title: Pohjan Poika

text: Lehden perustaja ja julkaisija oli nuorsuomalaisten oikeistoa edustanut Ossian Ansas, jonka edellinen lehti "Pohjalainen" oli lakkautettu vuonna 1901. Linjaltaan perustuslaillisen "Pohjan Pojan" lyhyt suuruuden aika oli syksyn 1905 suurlakko Ansaan toimiessa yhtenä kaupungin lakkojohtajista. Myöhemmin se sortui Vaasan muiden lehtien kilpailuun ja kaupungin nuorsuomalaisten keskinäisiin riitoihin. Tilalle nuorsuomalaiset perustivat "Pohjanmaan" ja Ansas uuden "Pohjalainen"-lehden.


title: Pohjan Poika

text: Kolmesti viikossa ilmestyneen "Pohjan Pojan" päätoimittajana työskenteli Ossiaan Ansaan lisäksi Eino Salli vuosina 1908–1909.


title: Pohjalainen (1910–1915)

text: Pohjalainen oli Vaasassa vuosina 1910–1915 ilmestynyt sanomalehti.


title: Pohjalainen (1910–1915)

text: Lehden julkaisija ja vastaava toimittaja oli Ossian Ansas, jonka "Pohjan Poika" oli lakannut vuoden 1909 lopussa. Sen tilalla Ansas painoi ensin nuorsuomalaisten "Pohjanmaata" ja perusti sitten uuden lehden, joka ulkoasultaan oli ensimmäisen "Pohjalaisen" kopio. Edeltäjistään poiketen uusi "Pohjalainen" oli puolueisiin sitoutumaton, joskin linjaltaan kansallinen ja perustuslaillinen.


title: Pohjalainen (1910–1915)

text: "Pohjalainen" oli Vaasan ensimmäinen kuudesti viikossa ilmestynyt sanomalehti. Journalistisesti kunnianhimoinen julkaisu osoittautui kuitenkin kannattamattomaksi ja vuonna 1915 Ansaan kirjapaino teki konkurssin. Pettynyt Ansas kuoli pian sen jälkeen.


title: Pohjalainen (1889–1901)

text: Pohjalainen oli Vaasassa vuosina 1889–1901 ilmestynyt sanomalehti.


title: Pohjalainen (1889–1901)

text: Vaasan ensimmäisen "Pohjalaisen" omistaja ja päätoimittaja oli nuorsuomalaisten oikeistoa edustanut Ossian Ansas, joka aikaisemmin oli työskennellyt "Wasa Tidningin" päätoimittajana. Journalistisesti taitava ja poliittisesti aktiivinen lehti menestyi hyvin aiheuttaen kilpailevan "Vaasan Lehden" kuoleman. Sortovuosina "Pohjalainen" oli jyrkän perustuslaillinen ja sai puolen vuoden lakkautustuomioon keväällä 1899. Kesäkuussa 1901 kenraalikuvernööri Bobrikov lakkautti sen pysyvästi. Vuonna 1905 Ansas perusti sen tilalle uuden lehden "Pohjan Pojan".


title: Pohjalainen (1889–1901)

text: "Pohjalainen" ilmestyi vuodesta 1890 lähtien kahdesti, vuodesta 1894 kolmesti ja vuodesta 1899 neljästi viikossa. Sen levikki oli 6000 kappaletta vuonna 1899.


title: Pohjalainen (täsmennyssivu)

text: Pohjalainen-nimisiä lehtiä on useita:


title: Makia

text: Makia Clothing on suomalainen vuonna 2001 perustettu vaatealan yritys, joka toimii Helsingin Punavuoressa. Vuonna 2015 yrityksen liikevaihto oli noin 3,3 miljoonaa euroa, ja sen vaatteita myytiin yli 300:ssa eri kivijalka- ja verkkokaupassa 26 maassa.


title: Makia

text: Yritys on saanut julkisuutta urheilutapahtumien kautta. Se on tehnyt markkinointisopimuksen Kimi Räikkösen kanssa. Sotšin talviolympialaisissa Makia oli Zimbabwen yksijäsenisen joukkueen virallinen vaatettaja.


title: Makia

text: Makia sai Vuoden suomalainen muotiteko -palkinnon vuonna 2011. Yrityksen brändiä on pyritty kehittämään punavuorelaiseksi hakemalla vaatteisiin vaikutteita muun muassa Hietalahden telakan historiasta.


title: Makia

text: Makian perustaja Joni Malmi opiskeli Helsingin ranskalais-suomalaisessa koulussa, voitti lukioaikana lumilautailussa junioreiden maailmanmestaruuden ja oli koulunsa ensimmäinen poikaoppilas, joka valitsi opinto-ohjelmaansa tekstiilityöt. Ylioppilaaksi päästyään hän ryhtyi laskemaan ammatikseen alan tuotteita markkinoivien yritysten rahoittamilla lautailuvideoilla, kunnes ryhtyi kehittelemään omaa vaatetusbrändiään.


title: Makia

text: Ensimmäinen Makia-nimeä kantanut tuote oli vuonna 2001 esitelty t-paita. Vuonna 2004 esiteltiin Jesse Hyvärin suunnittelema mallisto, mutta markkinointitoimet jäivät vähiin. Vuonna 2006 Malmi ja Hyväri aloittivat vakavamman yritystoiminnan Punavuorenkadun kellaritilassa, kolmantena kumppaninaan myyntikokemusta tuonut Totti Nyberg.


title: Makia

text: Makian alku oli riskipitoinen: mallisto oli jo valmiiksi tuotettuna varastossa ja sille oli tehty kallis tuoteluettelo, kun miehet alkoivat vasta myydä mallistoa kauppiaille. Kohderyhmä kuitenkin löytyi lautailumaailmasta ulos kasvaneista nuorista ammattilaisista. Makian kansainvälistymisen alkuun saamisessa apuun tuli nuori sijoittaja Sebastian Koreneff.


title: Makia

text: Alkuun Makian tuotteet valmistettiin Suomessa ja tunnettiin korkeasta laadustaan, mutta tuotannon äkillinen siirto Kiinaan romahdutti tuotteiden laadun ja toimitusvarmuuden vuonna 2011. Seuraavana vuonna Makia teki 2,4 miljoonan euron liikevaihdolla 1,4 miljoonan euron tappion. Tuotantoa siirrettiin Kiinasta Turkkiin, jossa valmistetaan vuoden 2017 paikkeilla yli puolet yrityksen tuotannosta. Takit teetetään yhä Kiinassa ja kengät Portugalissa.


title: Makia

text: Laatumielikuvan ohella Makian toimintaa vaikeuttivat epäonnistuneet yritykset päästä Yhdysvaltojen ja Australian markkinoille. Totti Nyberg oli välillä Burton-lumilautavalmistajan palveluksessa Itävallassa, mutta palasi Makian myyntijohtajaksi 2014 ja aloitti yrityksen kannattavuuden parantamisen. Lähes puolet mallistosta karsittiin pois ja monia myyntiedustajia eri maissa vaihdettiin. Jatkuvasti vaihtuvien mallistojen sijaan Makia alkoi panostaa pysyviin vakiotuotteisiin ja niiden korkeaan laatuun. Vuonna 2016 yhtiö kasvatti liikevaihtoaan yli 40 prosentilla 4,5 miljoonaan euroon ja oli selvästi voitollinen.


title: Navarro

text: Navarro on muun muassa seuraavien henkilöiden sukunimi:


title: Oulun Ilmoituslehti

text: Oulun Ilmoituslehti oli Oulussa vuosina 1886–1905 ilmestynyt sanomalehti.


title: Oulun Ilmoituslehti

text: Lehden perustaja oli kauppias ja kirjapainonomistaja Nils Emmanuel Ringvall. Vuonna 1890 sen taakse muodostettiin Uleåborgs Tryckeri Ab, joka alkoi julkaista myös ruotsinkielistä "Uleåborgsbladetia". "Ilmoituslehden" takana olivat ruotsinmieliset piirit, mutta se pyrki esiintymään puolueettomana maakuntansa äänenkannattajana. Sortovuosina lehti oli varovaisen perustuslaillinen. Se kärsi lopulta tappion kilpailussa oululaisten "Kaiun", "Louhen" ja "Kalevan" kanssa.


title: Oulun Ilmoituslehti

text: Lehti ilmestyi vuodesta 1887 lähtien kahdesti, vuodesta 1890 kolmesti ja vuodesta 1904 kerran viikossa. Sen levikki oli 2800 kappaletta vuonna 1894. Päätoimittajina ja vastaavina toimittajina työskentelivät Nils Emmanuel Ringvall (vast. toim. 1887–1891), Gustaf Adolf Arvidsson (1891–1893), Frans Enqvist (vast. toim. 1894–1896), Väinö Jurvelius (1896–1897), K. Hjalmar J. Wialén (vast. toim. 1897–1899), V. A. Marjanen (1902–1904) sekä H. H. Messman (1899–1901? ja 1904–1905).


title: Manuele Blasi

text: Manuele Blasi (s. 17. elokuuta 1980, Civitavecchia), on italialainen jalkapalloilija, joka edustaa kotimaansa toisella sarjatasolla pelaavaa A.S. Varese 1910:tä. Hän on pelipaikaltaan keskikenttäpelaaja. Blasi on edustanut Italian maajoukkuetta ensimmäisen kerran vuonna 2004.


title: Omahinen

text: Omahinen oli Sortavalassa vuosina 1909–1910 ilmestynyt sanomalehti.


title: Omahinen

text: "Omahinen" oli perustuslaillisten Venäjän-politiikkaa rajakarjalaisille esittelemään tarkoitettu artikkelilehti. Sen vastaava toimittaja ja julkaisija oli Konstantin Kononov. Toimittajina työskentelivät aluksi Iivo Härkönen ja myöhemmin Arsi Pantsu ja Santeri Jehkonen. Lehti ilmestyi kerran viikossa ja lopuksi kahdesti kuukaudessa.


title: Ritz (Vaasa)

text: Ritz, tai Kino Ritz, on Vaasan keskustassa sijaitseva 1950-luvun alussa rakennettu elokuvateatteri. Nykyään Ritzissä toimii Skafferiet ry, joka ylläpitää kultturitilaa jossa esitetään elokuvien lisäksi teatteria, musiikkia ja kuvataidetta.


title: Ritz (Vaasa)

text: Ritz sijaitsee vuonna 1952 valmistuneessa J. S. Sirénin suunnittelemassa Suomen Pankin talossa. Rakennuksen valmistuttua tiloissa toimi Suomi-Filmi. Suomi-Filmin jälkeen tila on ajoittain toiminut teatterin näyttämönä, elokuvateatterina sekä seissyt tyhjänä. Aatteellinen yhdistys Skafferiet aloitti toimintansa tilassa vuonna 2008.


title: Franco Brienza

text: Franco Brieza (s. 19. maaliskuuta 1979, Cantù) on italialainen jalkapalloilija, joka edustaa Serie A:ssa pelaavaa Atalantaa. Hän pelaa sekä hyökkäävänä keskikenttäpelaajana tai laitahyökkääjänä. Brienza on pelannut Italian maajoukkueessa kaksi ottelua. Hän siirtyi Atalantaan Serie B:ssä pelaavasta Palermosta tammikuussa 2013.


title: Oikeus (sanomalehti)

text: Oikeus oli Helsingissä vuonna 1906 ilmestynyt sanomalehti.


title: Oikeus (sanomalehti)

text: Sosiaalidemokraattisen "Oikeuden" perustivat "Työmiehen" linjaa vastustaneet SDP:n revisionistit Yrjö Mäkelin, Reino Drockila, Kössi Kaatra ja Vihtori Kosonen. Sen päätoimittajana työskenteli "Kansan Lehdestä" eroamaan joutunut Mäkelin. Lehti ilmestyi kolme kertaa viikossa vajaan kuukauden ajan.


title: Nuorsosialisti

text: Nuorsosialisti oli Helsingissä vuonna 1908 ilmestynyt sanomalehti.


title: Nuorsosialisti

text: Lehden perustaja ja toimittaja oli työväenliikkeen valtavirrasta poikennut sosialisti A. F. Tanner. "Nuorsosialisti" ilmestyi kahdesti viikossa vain kuukauden ajan, kunnes se lakkasi kannatuksen puutteeseen.


title: Mikkelin Wiikko-Sanomia

text: Mikkelin Wiikko-Sanomia (vuoteen 1863 saakka Mikkelin Ilmoituslehti) oli Mikkelissä vuosina 1861–1864 ilmestynyt sanomalehti.


title: Mikkelin Wiikko-Sanomia

text: Ilmoituksia, uutisia ja artikkeleita sisältäneen "Mikkelin Ilmoituslehden" rinnalla ilmestyi vuoden 1862 ajan ruotsinkielinen "St Michels Annonce-Blad", jonka saattoi tilata vain yhdessä suomenkielisen lehden kanssa. Molempien yhteenlaskettu levikki oli parisataa kappaletta ja ruotsinkielisen alle kuudenkymmenen.


title: Mikkelin Wiikko-Sanomia

text: "Ilmoituslehden" lakattua julkaisuyhtiö myi lehden oikeudet Julius Nygrenille, joka jatkoi sitä nimellä "Mikkelin Wiikko-Sanomia". Kerran viikossa ilmestynyt lehti oli varovaisen suomenmielinen, väritön uutislehti, jonka pieni levikki ei riittänyt pitämään sitä hengissä. Lehtien toimittajina työskentelivät Robert Mauritz von Fieandt (1862–1863) ja Julius Nygren (1863–1864).


title: Maamme Viikkosanoma

text: Maamme Viikkosanoma oli Tampereella vuosina 1890–1891 ilmestynyt sanomalehti.


title: Maamme Viikkosanoma

text: Kansakoulunopettaja Johannes Walve perusti "Maamme Viikkosanoman" aikaisemmin julkaisemansa "Maamme"-lehden jatkoksi. Edeltäjänsä tapaan se oli linjaltaan suomenmielinen, kristillis-siveellinen ja konservatiivinen. Tämäkään julkaisu ei pärjännyt Tampereen kovassa lehtikilpailussa ja se lakkasi jo kahden kuukauden kuluttua.


title: Dante ja Vergilius helvetissä

text: Dante ja Vergilius helvetissä (; tunnettu myös nimellä "La Barque de Dante", "Danten lautta") on ranskalaisen taidemaalari Eugène Delacroix’n läpimurtotyö vuodelta 1822. Maalaus perustuu Danten "Jumalaisen näytelmän" "Inferno"-osan kahdeksanteen lauluun, jossa Dante ja hänen oppaanaan toimiva Vergilius ylittävät lautalla (tai veneellä) Styks-virtaa matkallaan helvettiin, kun kadotukseen tuomitut sielut alkavat nousta vedestä ja pyrkiä purteen. Teoksen katsotaan olevan tärkeä virstanpylväs romanttisen tyylisuunnan kehityksessä Ranskan maalaustaiteessa.


title: Dante ja Vergilius helvetissä

text: Maalauksessa punahuppuinen mies on Dante ja seppelepäinen on Vergilius. Kolmas veneessä seisova mies on Manalan lautturi Flegyas. Taustalla vasemmalla näkyvä liekehtivä linnoitus on kuolleiden kaupunki Dite, jonne Dante ja Vergilius ovat matkalla. Maalaus esittää sitä hetkeä, jolloin Dante säikähtää tunnistaessaan tuomittujen sielujen joukossa entisen firenzeläisen vihamiehensä Filippo Argentin. Maalauksen esikuvana pidetään Delacroix’n suuren innoittajan Théodore Géricault’n maalausta "Medusan lautta" vuodelta 1818. Molemmat kuvaavat lauttaan liittyvää ahdistavaa näkyä. Delacroix on toisaalta lainannut maalauksessaan myös vanhempia esikuvia: lihaksikkaat ja vääristyneet hahmot muistuttavat Michelangelon maalauksia, voimakkaat värit puolestaan Rubensin töitä. Delacroix itse piti maalauksen onnistuneimpana hahmona miestä, joka tarrautuu veneen laitaan. Tämän hahmon esikuvana on pidetty erästä John Flaxmanin painokuvaa.


title: Dante ja Vergilius helvetissä

text: Teos oli vuonna 1822 esillä Pariisin salongissa ja sai kriitikoilta myönteisen vastaanoton. Eräs sitä erityisesti ylistänyt kriitikko oli nuori lehtimies Adolphe Thiers. Ranskan valtio osti taulun ja sijoitti sen Pariisin Luxembourgin palatsiin.


title: Dante ja Vergilius helvetissä

text: Maalauksen mitat ovat 189 x 246 senttimetriä. Se kuuluu nykyään Louvren taidemuseon kokoelmiin.


title: Maamme (sanomalehti)

text: Maamme oli Tampereella vuosina 1889–1890 ilmestynyt sanomalehti.


title: Maamme (sanomalehti)

text: Kansakoulunopettaja Johannes Walveen toimittama "Maamme" oli tarkoitettu Tampereen valtalehtien kristillis-siveelliseksi ja konservatiiviseksi vaihtoehdoksi. Lehti ei pärjännyt kaupungin kovassa kilpailussa, ja vuoden 1890 lopussa "Tampereen Uutisten" julkaisuyhtiö osti ja lopetti sen.


title: Maamme (sanomalehti)

text: "Maamme" ilmestyi kolmesti viikossa kahden tuhannen kappaleen painoksena. Sen jatkoksi Walve alkoi julkaista harvemmin ilmestynyttä "Maamme Viikkosanomaa".


title: Khioksen verilöyly (maalaus)

text: Khioksen verilöyly () on ranskalaisen Eugène Delacroix’n maalaus vuodelta 1824. Se kuvaa kaksi vuotta aiemmin tapahtunutta Khioksen verilöylyä, jossa turkkilaiset olivat Kreikan itsenäisyyssodan aikana surmanneet Khioksen saaren asukkaat. Tapaus kuohutti tuohon aikaan koko Eurooppaa.


title: Khioksen verilöyly (maalaus)

text: Delacroix oli tehnyt kaksi vuotta aiemmin läpimurtonsa maalauksella "Dante ja Vergilius helvetissä", mutta "Khioksen verilöyly" oli hänen ensimmäinen varsinainen suurtyönsä. Khioksen tapahtumien ollessa yleisenä puheenaiheena Delacroix päätti keväällä 1823 maalata aiheesta taulun. Saadakseen maalauksesta autenttisemman hän tutustui ranskalaiseen eversti Voutieriin, joka oli ollut alkuperäisen verilöylyn silminnäkijä, sekä tutki turkkilaisia käsikirjoituksia ja persialaisia miniatyyrejä. Voimakkaasti tunteisiin vetoava maalaus oli esillä Pariisin salongissa vuonna 1824. Delacroix viimeisteli maalauksen taivasta vielä näyttelysalissa saatuaan inspiraation samassa näyttelyssä esillä olleesta John Constablen "Heinärattaista". "Khioksen verilöyly" sai ristiriitaisen vastaanoton. Jotkut kriitikot ylistivät sen väkevyyttä, toiset arvostelivat sen brutaaliutta. Joidenkin mielestä tällaisia ajankohtaisia ja poliittisesti latautuneita aiheita ei olisi pitänyt käsitellä taiteessa. Moitteita tuli myös siitä, että yhtenäisen kokonaissommitelman sijaan maalaus näyttää koostuvan joukosta hajanaisia ihmisryhmiä. Teoksen saamasta kritiikistä huolimatta Ranskan valtio osti sen 6 000 frangin hinnalla.


title: Khioksen verilöyly (maalaus)

text: "Khioksen verilöylyssä" näkyy Delaroix’n kiinnostus itämaisiin aiheisiin esimerkiksi vaatteiden ja esineiden kuvauksessa. Maalauksen hienoimpina elementteinä on pidetty tapaa, jolla Delacroix on kuvannut toisaalta turkkilaisten ylimielisyyttä, toisaalta kreikkalaisten kauhua ja epätoivoa, sekä tapaa jolla maalauksen yläosan täyttävä taivas on maalattu.


title: Khioksen verilöyly (maalaus)

text: Maalauksen mitat ovat 417 x 354 senttimetriä. Se kuuluu nykyään Louvren taidemuseon kokoelmiin.


title: Anne Saarikalle

text: Anne Johanna Saarikalle on suomalainen suomen kielen asiantuntija ja tietokirjailija. Hän on kirjoittanut kieliaiheisia kirjoja Johanna Vilkunan (aikaisemmin Suomalainen) kanssa. Saarikalle voitti Helsingin Sanomien kilpailun, jossa etsittiin tablettitietokoneelle uutta nimeä. Saarikallen ehdotus nimeksi oli "sormitietokone". Anne Saarikalle opettaa suomen kieltä Porin ruotsalaisessa yhteiskoulussa.


title: Napoleonin kruunaus

text: Napoleonin kruunaus () on ranskalaisen Jacques-Louis Davidin vuonna 1807 valmistunut suurikokoinen maalaus, joka esittää Ranskan keisari Napoleonin kruunajaisseremoniaa 2. joulukuuta 1804 Pariisin Notre Damen katedraalissa. Teoksen koko nimi on "Sacre de l’empereur Napoléon Ier et couronnement de l’impératrice Joséphine dans la cathédrale Notre-Dame de Paris, le 2 décembre 1804" (”Keisari Napoleon I:n hallitsijaksi vihkiminen ja keisarinna Josephinen kruunaus Pariisin Notre Damen katedraalissa 2. joulukuuta 1804”).


title: Napoleonin kruunaus

text:
Kannatettuaan aiemmin Ranskan vallankumousta Davidista oli 1800-luvun alussa tullut Napoleonin hovimaalari. Vuosina 1805–1807 tehty "Napoleonin kruunaus" on merkittävin Davidin Napoleonille tekemistä maalauksista. Sen tilasi Davidilta Napoleon itse, ja David osallistui tätä varten kruunajaisseremoniaan. Maalauksessa David on yhdistänyt Ranskan perinteisten hallitsijamuotokuvien tyyliin vaikutteita ja suoria lainauksia italialaisesta renessanssitaiteesta. Vaatteiden ja sisustuksen kuvauksessa on käytetty rikkaasti erilaisia värejä. Maalauksen tyyli on realistinen, mutta monia yksityiskohtia on muutettu poikkeamaan todellisuudesta; esimerkiksi kirkkosalia on pienennetty, jotta hahmot näyttäisivät suhteessa suuremmilta. Monumentaalisen teoksen esikuvana on pidetty Peter Paul Rubensin maalausta "Maria de’ Medicin kruunaus".
Napoleon kutsui kruunajaisseremoniaansa paavi Pius VII:n, mutta laskikin kruunun itse päähänsä. Davidin maalaus esittää hetkeä, jolloin Napoleon on seuraavaksi kruunaamassa puolisoaan, keisarinna Josephinea. Tarkoituksena oli saada Napoleon vaikuttamaan taideteoksessa jalommalta. Maalauksessa on kuvattu kruunajaisseremonian tärkeimmät osanottajat, keskeisimmät hahmot ylhäältä lankeavan valonsäteen valaisemina. Keskellä ovat Napoleon ja Josephine, heistä oikealla paavi kardinaalien ja piispojen ympäröimänä. Josephinen takana seisoo marsalkka Joachim Murat pitelemässä tyynyä, jolla kruunu on hetkeä aiemmin levännyt. Etuoikealla on selin kolme korkeaa arvohenkilöä, jotka pitelevät keisarikunnan symboleja: kotkavaltikkaa, valasauvaa eli ”oikeuden kättä” ja valtakunnanomenaa. Vasemmalla olevassa ihmisjoukossa on muun muassa kaksi Napoleonin veljeä ja kaksi sisarta. Napoleonin äiti Letizia Bonaparte istuu erillisessä aitiossa taustalla. Hän ei todellisuudessa osallistunut kruunajaisseremoniaan, mutta David maalasi hänet silti tauluun Napoleonin pyynnöstä. Niin ikään Napoleonin pyynnöstä paavi on kuvattu tekemään siunausta. Muista tunnetuista henkilöistä maalaukseen on kuvattu muun muassa ulkoministeri Charles Maurice de Talleyrand. David maalasi myös itsensä lehterille luonnosvihkon kanssa.


title: Napoleonin kruunaus

text: Maalauksen leveys on 9,79 metriä ja korkeus 6,21 metriä. Se kuuluu nykyään Louvren taidemuseon kokoelmiin.


title: Jere Aallikko

text: Jere Julius Aallikko (s. 28. helmikuuta 1994 Imatra) on suomalainen jalkapalloilija, joka pelaa keskikenttäpelaajana Ykkösen AC Oulussa. Aallikko on pelannut Viron Meistriliigassa Levadian riveissä.


title: Jere Aallikko

text: Jere Aallikon pelaajaura aikuisten tasolla alkoi Kolmosessa Imatran Palloseuran riveissä kaudella 2010. Aallikko siirtyi tammikuussa 2012 unkarilaisen Honvédin organisaatioon, jossa pelejä kertyi vain juniorijoukkueissa. Aallikko siirtyi kaudeksi 2014 Viron Meistriliigan Levadiaan, jossa hän pelasi seitsemän Viron liigan ottelua. Aallikko pelasi myös yhdessä Mestarien liigan karsintaottelussa heinäkuussa 2014 sekä Levadian reservijoukkueessa Viron kakkostasolla Esiliigassa. Levadia voitti kaudella 2014 Meistriliigan ja Viron mestaruuden. Aallikko aloitti kauden 2015 Levadiassa, mutta siirtyi loppukaudeksi Norjan 2. divisjonissa pelanneeseen Notoddeniin.


title: Jere Aallikko

text: Aallikko palasi Suomeen kaudella 2016, kun hän teki loppukauden sopimuksen Kakkosessa pelanneen Kultsun kanssa. Aallikko pelasi loppukauden aikana yhdeksän ottelua Kakkosessa. Tammikuussa 2017 Aallikko teki sopimuksen Ykkösen AC Oulun kanssa. Hän pelasi kaudella 2017 yhteensä 24 Ykkösen ottelua, ja teki niissä kaksi maalia. AC Oulu ja Aallikko tekivät jatkosopimuksen myös kaudesta 2018.


title: Jere Aallikko

text: Jere Aallikko debytoi ikäluokkansa (1994) maajoukkueessa 19-vuotiaana 22. maaliskuuta 2013 Traiskirchenissä pelatussa ottelussa Itävalta–Suomi. Hän pelasi oman ikäluokkansa maajoukkueessa kolme maaottelua ja yhden ottelun vuotta vanhempien (1993) maajoukkueessa.


title: Jere Aallikko

text: Alle 21-vuotiaiden maajoukkueessa Aallikko debytoi 20-vuotiaana 16. tammikuuta 2015 Pietarissa pelatussa ottelussa Viro–Suomi. Aallikko pelasi kaksi nuorten maaottelua.


title: André Hahn

text: André Hahn (s. 13. elokuuta 1990 Otterndorf) on saksalainen jalkapalloilija, joka edustaa Borussia Mönchengladbachia.


title: Mischa Zverev

text: Mikhail "Mischa" Zverev (s. 22. elokuuta 1987 Moskova, Venäjän SFNT) on saksalainen tennispelaaja.


title: Mischa Zverev

text: Tenniksen maailmanlistalla Zverev on ollut kaksinpelissä parhaimmillaan sijalla 25. Hän on voittanut kaksinpelissä yhden ATP-turnauksen, Eastbournessa 2018, ja nelinpelissä kolme, Hallessa ja Tokiossa 2008 sekä Montpellierissä 2017.


title: Mischa Zverev

text: Zverevin isä Aleksander Zverev on entinen tennispelaaja. Lisäksi hänen pikkuveljensä Alexander Zverev on myös tennisammattilainen, ja entinen juniorien maailmanlistan ykköspelaaja.


title: Aleksi Mutka

text: Aleksi Mutka (s. 1995) on suomalainen lentopalloilija. Mutka pelasi uransa ensimmäisen pääsarjaottelun Suomen Mestaruusliigassa tammikuussa 2013 Rantaperkiön Iskussa opiskellessaan Kuortaneella. Hän pelasi Iskun riveissä kaudet 2013-2016. Mutka teki 2-vuotisen sopimuksen Pielaveden Sammon kanssa toukokuussa 2016.


title: Aleksi Mutka

text: Mutka nousi miesten maajoukkueryhmään toukokuussa 2014. Hän pelasi uransa ensimmäisen A-maaottelun 7. kesäkuuta 2014 Australiassa Canberrassa. Mutka sai Australiaan pikahälytyksen Lauri Kermisen loukattua Kanadassa nilkkansa edellisenä viikonloppuna. Kentälle Mutka pääsi seuraavana viikonloppuna kotikaupungissaan Tampereella Suomen kohdattua Australian. Mutka pelasi maajoukkueessa kesän 2015 Euroopan kisoissa. Suomi oli kisoissa kuitenkin matkassa ns. B-ryhmällä, kun samanaikaisesti pelattiin jokavuotinen lentopallon Maailmanliiga. Mutka on pelannut kymmenen A-maaottelua.


title: Aleksi Mutka

text: Pelipaikaltaan Mutka on libero. Mutkan isoveli Tomi Mutka on pelannut Mestaruusliigassa vuosina 2007-2014 ja uudemman kerran alkaen kaudesta 2015–2016.


title: Pakastus

text: Pakastus on elintarvikkeen säilömistä jäädyttämällä. Pakastamisen seurauksena pilaantumista aiheuttavien pieneliöiden kasvu ja leviäminen pysähtyvät. Pakastaminen on kaikista säilöntätavoista tehokkain, sillä pakasteet säilyvät pitkään eikä säilöntäaineita tarvita. Pakastaminen myös säilyttää parhaiten ruoka-aineiden maun, aromin, värin ja ravintoarvot. Se muuttaa kuitenkin aina jonkin verran elintarvikkeen rakennetta.


title: Pakastus

text: Ruoan pakastaminen on vuosituhansia vanha säilöntämenetelmä, mutta kaupallisesti sitä on hyödynnetty laajemmin vasta viime vuosisatoina. Keinotekoista jäätä onnistuttiin valmistamaan ensimmäisen kerran 1700-luvun lopulla Skotlannissa. 1800-luvun lopulla pakastettua lihaa alettiin tuoda Eurooppaan laivalla Etelä-Amerikasta ja Australiasta. Vuotta 1928 pidetään nykyaikaisen pakasteruokateollisuuden syntyvuotena, kun Yhdysvalloissa kehitettiin kontaktipakastin. 1950- ja 1960-lukujen taitteessa otettiin teollisuudessa käyttöön irtopakastaminen.


title: Pakastus

text: Lähes kaikki elintarvikkeet soveltuvat pakastettaviksi. Poikkeuksia ovat kurkut, tomaatti, lehtisalaatti, kokonaiset kananmunat ja jotkin juustot.


title: Pakastus

text: Käsittelemättömänä pakastettavaksi soveltuvat esimerkiksi liha, kala, maito, voi ja kuohukerma. Jotkin kasvikset ja hedelmät on ryöpättävä ennen pakastamista. Kypsennettynä voidaan pakastaa lähes kaikki ruoat. Pakastus sopii erityisesti keitoille, kastikkeille, muhennoksille, laatikoille, leiville ja leivonnaisille sekä mausteille.


title: Pakastus

text: Teollisuudessa pakastus tapahtuu –40–50 celsiusasteessa ja kotipakastimessa –25 asteessa. Teollisuudessa pakastus tapahtuu elintarvikkeesta riippuen liikkuvassa ilmassa, kylmälevyjen välissä, jäähdytetyssä nesteessä tai jollakin muulla hyväksytyllä tavalla. Pakastettavasta tuotteesta johdetaan lämpö pois, jolloin sen sisältämä vesi muuttuu jääksi.


title: Pakastus

text: "Leijapakastus" eli tuulitunnelipakastus on teollisuudessa tavallisin kasvisten ja marjojen pakastusmenetelmä. Siinä kylmä ilmavirta pakastaa tuotteet erillään toisistaan.


title: Pakastus

text: "Kaappipakastuksessa" pakastettavat tuotteet pinotaan pakastuskaapin hyllyille. Pakastuskaapin kylmä-aineena käytetään usein nestemäistä typpeä tai hiilidioksidia. Spiraalipakastimessa tuote liikkuu kuljetinhihnaa pitkin loivasti ylöspäin spiraalimaisesti.


title: Pakastus

text: "Kontaktipakastuksessa" tuote pakastetaan kylmien metallilevyjen tai metallimuottien avulla. Näin pakastetaan esimerkiksi jäätelöpaketit.


title: Pakastus

text: "Kryogeenisessä pakastuksessa" käytetään nestemäistä kaasua kuten typpeä ja hiilidioksidia, joka suihkutetaan elintarvikkeen pintaan.


title: Pakastus

text: Pakastettu tuote eli pakaste säilytetään vähintään –18 asteessa, elintarvikkeesta riippuen. Sulatettua tuotetta ei pidä enää uudelleen pakastaa. Pakastetut tuotteet varastoidaan pakastamoissa usein –30 asteessa, sillä vaikka elintarvikkeiden jäätymispiste on yleensä alimmillaan –3 astetta, niissä on nestemäistä vettä vielä paljon sitäkin kylmemmässä.


title: Pakastus

text: Joidenkin elintarvikkeiden säilymisaikoja pakasteena:Pitkä pakastusaika voi aiheuttaa sivumakua joihinkin tuotteisiin, kuten leipään, maitoon, kermaan ja mansikoihin.


title: Flying Colors

text: Flying Colors on yhdysvaltalainen progressiivista rockia soittava superyhtye, joka on ollut aktiivinen vuodesta 2012 alkaen. Yhtye on julkaissut kaksi studioalbumia, "Flying Colors" (2012) ja "Second Nature" (2014), sekä yhden livealbumin, "Live in Europe" (2013).


title: Sadri

text: Sadri () on kaupunki Palin piirikunnassa Intian Rajasthanin osavaltiossa. Kaupungissa oli vuoden 2011 väestönlaskun mukaan 27 390 asukasta.


title: Pekka Aine

text: Pekka Aine (s. 2. kesäkuuta 1948 Helsinki) on suomalainen elokuvaaja, elokuvakäsikirjoittaja ja kuvauksen opettaja. Hän on toiminut pääkuvaajana kymmenissä dokumenttielokuvissa ja useissa pitkissä näytelmäelokuvissa, kuten "Syksyllä kaikki on toisin" (1978, ohj. Mikko Niskanen), "Syöksykierre" (1981, ohj. Tapio Suominen), "Aidankaatajat" (1982, ohj. Olli Soinio) ja "Iso vaalee" (1983, ohj. Veikko Kerttula). Suosittuun nuorisoelokuvaan "Täältä tullaan, elämä!" (1980, ohj. Tapio Suominen) Aine laati myös käsikirjoituksen yhdessä Yrjö Juhani Renvallin kanssa.


title: Pekka Aine

text: Vuosina 1998–2013 Aine toimi Turun taideakatemian kuvauksen lehtorina. Hänelle myönnettiin taiteilijaeläke vuonna 2014.


title: Her Only Way

text: Her Only Way on Sidney Franklinin ohjaama ja Joseph M. Schenckin tuottama yhdysvaltalainen mykkä melodraama vuodelta 1918. "Her Only Wayn" pääosissa ovat Norma Talmadge ja Eugene O’Brien.


title: Her Only Way

text: Mary Murillo laati elokuvan käsikirjoituksen George Scarboroughin tarinan "What Might Have Been" pohjalta. "Her Only Wayn" tuotantoyhtiönä toimi Norma Talmadge Film Corporation ja levittäjäyhtiönä Select Pictures Corporation. Elokuva sai Yhdysvaltain ensi-iltansa 18. elokuuta vuonna 1918. "Her Only Wayn" nykyään oletetaan olevan kadonnut.


title: Her Only Way

text: Lucille Westbrook palaa sisäoppilaitoksesta kotiin ja saa tietää, että hänen omaisuutensa on menetetty. Lucillelle oli tehty jo hääjärjestelyt, ja Lucillelle valkenee, että hän avioituisi varakkaan Paul Belmontin kanssa. Lucillen silloinen miesystävä Joseph Marshall vihastuu tästä ja pelkää, että hänet hylätään. Lucille ja Joseph riitelevät, jonka päätteeksi Lucille heittää Josephin ulos talosta. Kun Lucille nukahtaa, hän näkee unta millaista olisi olla rouva Paul Belmont. Unessa Paul laiminlöi ja pettää häntä varakkaan lesken kanssa, ja uniavioliitto päättyy eroon. Kun Lucille häviää oikeudenkäynnin Belmontia vastaan, hän palaa kotiin ja osoittaa revolverilla tulevaa entistä aviomiestään. Laukaus herättää Lucillen todellisuuteen, minkä jälkeen hän iloiten suostuu Josephin kosintaan.


title: Eero Lehtinen

text: Eero Lehtinen -nimisiä henkilöitä ovat:


title: Helsinki (hallintopitäjä)

text: Helsinki oli Ruotsin vallan aikainen hallintopitäjä Uudellamaalla. Tämän oikeudellisen ja hallinnollisen piirin maantieteellinen alue ulottui useaan nykykuntaan. Helsingin verohallintopitäjän aluetta vastasivat vuoden 1939 kuntajaon mukaisesti seuraavat kunnat:


title: Porthaninkatu

text: Porthaninkatu () on asuin- ja liikekatu Helsingissä Kallion kaupunginosassa. Katu sai nimensä vuonna 1901 suomalaisen historioitsijan Henrik Gabriel Porthanin mukaan. Sen reitti kulkee Hakaniemestä Torkkelinmäkeen.


title: Porthaninkatu

text: Porthaninkatu on puolisen kilometriä pitkä. Se alkaa Toisen linjan risteyksestä Arenan talon kulmilta ja kulkee koilliseen Torkkelinmäelle. Porthaninkadun kanssa risteävät kadut lounaasta alkaen:


title: Porthaninkatu

text: Porthaninkadun asuinkerrostalot ovat suurelta osin 1960-luvulta ja 1970-luvun alusta. Myös 1930-luvun arkkitehtuuri on edustettuna. Porthaninkatu 1 valmistui 1988, joten se on Kallion uusimpia asuintaloja. Paikalla oli tilapäinen pysäköintialue sen jälkeen kun tontilta oli purettu K. G. Järvisen piirtämä kaksikerroksinen puutalo vuodelta 1887. Talossa toimi ravintola Balladi, joka tunnettiin kovaotteisista ulosheittäjistään. Porthaninkadun ja Neljännen linjan risteyksessä sijaitsi aiemmin niin kutsuttu apukoulurakennus (1891), jonka paikalla on nykyisin leikkipuisto. Kallion lukio (Väinö Vähäkallio, 1928 ja Jorma Järvi, 1957) sijaitsee Porthaninkadun varrella.


title: Porthaninkatu

text: Porthaninkadun eteläinen osa Toiselta linjalta Viidennelle linjalle on nupukivipäällysteinen ja siinä kulkee useita raitiolinjoja. Viides linja jakaa Porthaninkadun kahteen erityyppiseen osuuteen. Vähäliikenteinen, puistokatumainen pohjoinen osuus kulkee Matti Heleniuksen puiston ja Alli Tryggin puiston halki Agricolankadun risteykseen.


title: Porthaninkatu

text: Porthaninkadun eteläisen osuuden katunäkymää hallitsevat Ympyrätalo etelän suunnassa ja Kallion kirjasto pohjoisen suunnassa. Porthaninkadun temaattisena jatkeena on runsaan sadan metrin mittainen Porthaninrinne, joka kulkee Kallion virastotalon ja Ympyrätalon välistä Tokoinrantaan.


title: Valamon Viiniherman

text: Yhtiön ovat alun perin perustaneet Valamon luostari ja ilomantsilainen Hermannin viinitila. Jälkimmäinen on perustettu vuonna 1989 ja on Suomen vanhin viinitila.


title: Valamon Viiniherman

text: Yhtiötä sanotaan Valamon isä Andreaksen luomukseksi. Se teki vuonna 2012 60 000 euroa voittoa.


title: Valamon Viiniherman

text: Vuonna 2014 kerrottiin yhtiön aloittavan viskin valmistuksen. Siitä suunnitellaan luostarin taloudellista kivijalkaa. Investointi viskiin maksaa noin miljoona euroa. Yhtiössä uskotaan hankkeen kannattavuuteen, vaikka viskiä saadaan myyntiin vasta vuonna 2018. Hankkeeseen tarvittavan tislaamon osake-enemmistön omistaa myös Valamon luostari. Valamon juomatuotannosta vastaa Timo Kettunen.


title: Harvest (The Man-Eating Treen albumi)

text: Harvest on goottimetalliyhtye The Man-Eating Treen toinen studioalbumi. Se julkaistiin vuonna 2011 levymerkillä Century Media Records. Albumi debytoi Suomen virallisen listan sijalla 42.


title: Harvest (The Man-Eating Treen albumi)

text: Kappaleista "Armed" ja "Incendere" kuvattiin musiikkivideot.


title: Umpiointi

text: Umpiointi on elintarvikkeen säilömistä kuumennuksen ja ilmatiiviin astian avulla. Umpiointia voidaan käyttää kotioloissa etenkin hedelmien, marjojen ja sienten säilöntään.


title: Umpiointi

text: Umpiointi aloitetaan kuumentamalla elintarviketta hitaasti vesihauteessa säilytysastiassa, jonka kansi on suljettu tiiviisti. Vesihauteen lämpötila on 80–100 celsiusastetta, ja kuumennus kestää 20 minuutista runsaaseen tuntiin. Kuumennus tuhoaa elintarvikkeen pieneliötoiminnan ja parantaa siten sen säilyvyyttä. Samalla vesihöyry työntää astiasta ilman pois. Kuumennuksen jälkeen astia jäähdytetään, jolloin astian sisältö pienenee jäähtyessään. Syntyvä alipaine sulkee astian ilmatiiviiksi ja estää uusien mikrobien pääsyn säilykkeeseen. Pikaumpioinnissa tölkki tai pullo vain täytetään piripintaan kuumalla sisällöllä ja suljetaan välittömästi twist-off-kannella tai kumituppilolla.


title: Umpiointi

text: Umpiointiin käytetään nykyisin usein lasitölkkejä. Aikaisemmin siihen on käytetty kumirenkailla ja jousilla varustettuja umpiotölkkejä sekä erityistä umpiokattilaa.


title: Ateneum (kulttuurilehti)

text: Ateneum – Internationell, Illustrerad Tidskrift för Literatur, Konst och Spörsmål af Allmänt Intresse oli Helsingissä vuosina 1898–1903 ilmestynyt ruotsinkielinen kulttuurilehti. Lehden perusti ja sen päätoimittajana työskenteli kirjakauppias ja kustantaja Wentzel Hagelstam. Ateneum oli ensimmäinen korkeatasoinen suomalainen yleiskulttuurilehti, jossa kiinnitettiin erityistä huomiota typografiseen ulkoasuun, kuvitukseen ja kuvaliitteiden painojälkeen. Esikuvanaan Hagelstamilla oli saksalainen taidelehti "Pan" sekä englantilainen "The Studio". Ajan muiden kotimaisten kulttuurilehtien "Euterpen", "Nya Arguksen", "Valvojan" ja "Päivän" rinnalla Ateneum heijasteli vuosisadan vaihteen kulttuurijournalismin korkeaa tasoa Suomessa.


title: Ateneum (kulttuurilehti)

text:
Ateneum ilmoitti ohjelmakseen seurata yhtä lailla suurten kulttuurimaiden ”kaikkia inhimillisen älyllisen työn alueita” kuin myös kotimaan sivistyselämän ilmauksia ja näin virittää kasvavaa kiinnostusta henkisiin kysymyksiin. Lehti nimesi avustajikseen useita tunnettuja kirjoittajia ja taiteilijoita (mm. Albert Edelfelt, Magnus Enckell, Axel Gallén, Albert Gebhard, Juhani Aho, Yrjö Hirn, Louis Sparre, Johannes Öhquist, Konni Zilliacus). Lehden ensimmäisessä numerossa ilmestynyt Edelfeltin katsaus ajan koristetaiteen tyylivirtauksiin heijasti hyvin lehden ohjelmaa ja henkeä: oli pantava loppu ”huonon maun vedenpaisumukselle” ja luovuttava vanhoja malleja jatkuvasti kertailevasta koriste- ja rakennustaiteesta. Edelfelt oli suunnitellut myös ensimmäisten numeroiden kansilehdet, joihin hän otti aiheeksi kirjoittavat ja lukevat tytöt suojelijanaan muinaiskreikkalainen tieteiden ja taiteiden jumalatar Pallas Athene.
Ensimmäisten vuosikertojen teemat ulottuivat arkkitehtuurista lääketieteen uusiin aluevaltauksiin, japanilaisista puutarhoista matkakuvauksiin itäkarjalaisista kylistä, Ranskan Dreyfus-skandaalista amerikkalaisen naisliikkeen pyrkimyksiin. Taidehistoriallisia esseitä ja ajankohtaisia kirjailijaesittelyjä kirjoitti moni nuori kirjailija, tutkija ja arkkitehti (esim. Rolf Lagerborg, Osvald Sirén, Arvid Mörne, Werner Söderhjelm, Alfred Finch ym.). Arkaluontoisia poliittisia aiheita lehdessä yritettiin välttää. Ateuneumin numeroiden liitteinä ilmestyi satoja moniväripainatuksella valmistettuja taidejäljennöksiä tunnettujen kotimaisten taiteilijoiden teoksista.


title: Ateneum (kulttuurilehti)

text: Mainostuloista huolimatta Ateneum kamppaili taloudellisissa vaikeuksissa ja sen julkaiseminen tuotti tappiota. Vuonna 1901 lehden rahoituksen otti vastuulleen taidemesenaattina tunnettu maisteri Otto Donner (junior). Lehden taiteellisesta ulkoasusta vastaamaan Hagelstam onnistui värväämään Axel Gallénin. Jo edellisenä vuonna Gallén oli suunnitellut lehdelle uuden kansilehtiversion. Mutta nyt koko lehden painoasu kirjasintyyppeineen, otsikkokoristeineen, alkukirjaimineen ja loppuvinjetteineen sai ajanjakson art nouveau -tyyliä vastaavan yhtenäisen ilmeen. Gallénin ohella koristeaiheita Ateneumin sivuille piirsivät Eric Ehrström, Albert Gebhard ja Hugo Simberg. Lehden numeroista tuli kirjataiteellisia keräilyharvinaisuuksia.